Jenayah Tidak Mengenal Usia

Apakah rasanya digelar penjenayah ketika usia masih muda? Apakah ada rasa kesal dalam diri mereka? Tahukah betapa besarnya implikasi yang bakal ditanggung sepanjang hidup mereka? Bagaimanakah pula dengan nasib dan masa hadapan mereka?

Umum mengetahui bahawa negara kita pernah dikejutkan dengan pelbagai jenayah yang dilakukan oleh golongan remaja. Antaranya termasuklah tindakan seorang remaja berusia 18 tahun yang mencampak bayi yang baru dilahirkannya dari sebuah pangsapuri; tiga orang remaja disyaki dengan dakwaan cubaan membunuh seorang pegawai sukan di Terengganu; kes seorang remaja berusia 16 tahun yang bertindak merompak sebuah kedai; kes rogol melibatkan remaja bawah umur yang semakin meningkat di Kelantan; peningkatan kes gaduh, rogol, dan curi di Johor; kes buang bayi dengan purata 10 kes dicatatkan berlaku dalam tempoh sebulan, dan yang terkini seorang remaja disyaki membunuh dengan menikam bayinya sendiri selepas melahirkan bayi berkenaan.

Tidak terkecuali, kes jenayah dalam kalangan remaja yang berlaku di luar negara apabila kita turut dikejutkan dengan jenayah berat yang dilakukan oleh mereka. Ada juga dalam kalangan mereka yang secara terbuka mengakui bahawa tiada penyesalan terhadap jenayah yang dilakukan. Misalnya, di India, pada tahun lalu seorang remaja lelaki bersama-sama ibunya ditahan pihak berkuasa selepas memenggal kepada kakak kandungnya. Di Rusia, seorang remaja berusia 17 tahun dibunuh rakan sekelasnya disebabkan mangsa dikatakan “terlalu cantik”. Di Indonesia pula, seorang remaja membunuh rakannya selepas kalah bermain futsal.

Meskipun kes jenayah melibatkan remaja di negara ini tidak sekejam berbanding dengan jenayah yang dilakukan oleh remaja di luar negara, namun hal itu tidak seharusnya dilihat sebagai sesuatu yang melegakan. Sebaliknya, sebelum nasi menjadi bubur, usaha perlu dilakukan untuk mengenal pasti punca dan cara penyelesaiannya agar peningkatan kes jenayah dalam kalangan remaja dapat dikurangkan.

Peningkatan kes dalam kalangan remaja ini sesungguhnya amat membimbangkan. Hal ini dikatakan demikian kerana perbuatan jenayah dalam kalangan remaja sudah pastinya memberikan implikasi yang besar terhadap negara. Meskipun ada yang melihat jenayah mereka sebagai “amukkan darah muda” atau respons langsung masyarakat yang menyatakan bahawa mereka budak-budak lagi, mereka tidak tahu apa-apa, maka mereka tidak boleh dipersalahkan 100 peratus, namun apa-apa pun alasannya, jenayah tetap jenayah walau siapa pun yang melakukannya.

Menurut statistik Polis Diraja Malaysia (PDRM), terdapat lebih 10 kesalahan yang direkodkan berhubung dengan pelibatan dan tangkapan juvana dalam jenayah indeks Malaysia bagi tahun 2016 hingga 2020. Kesalahan tersebut termasuklah curi motosikal, kes curi, rogol, samun berkawan tanpa bersenjata api, mencederakan, curi motosikal, samun tanpa senjata api, bunuh, curi ragut, curi van/lori/jentera berat, dan samun berkawan bersenjata api.

Menurut PDRM, trend dan statistik jenayah melibatkan kanak-kanak dan remaja sama ada mereka menjadi mangsa atau pelaku jenayah di negeri ini agak membimbangkan. Ketua Polis Johor (ketika itu), Datuk Ayob Khan Mydin Pitchay menjelaskan bahawa antara kesalahan jenayah yang tertinggi membabitkan pelajar adalah berkaitan dengan kes curi, mencederakan orang, pecah rumah, rogol dan samun. Beliau berkata, biarpun statistik menunjukkan tangkapan yang melibatkan pelajar sekolah dalam indeks jenayah menurun, namun jumlah itu masih membimbangkan.

“Sebanyak 95 peratus pelaku jenayah dalam kalangan pelajar ialah lelaki, manakala selebihnya melibatkan pelajar perempuan. Bagi kes jenayah yang dilaporkan, sebanyak 58 peratus mangsa ialah pelajar perempuan, manakala sebanyak 42 peratus ialah pelajar lelaki. Hampir 99 peratus pelaku jenayah dan mangsa merupakan pelajar sekolah menengah yang berusia lingkungan umur 13 hingga 18 tahun,” katanya.

Berdasarkan statistik tersebut, didapati jumlah kes juvana di negara ini untuk tempoh empat tahun (2016 – 2020) menyaksikan penurunan yang amat ketara, iaitu daripada 7825 kes pada tahun 2016, meningkat kepada 8118 kes (2017), kemudian menurun dengan ketara, iaitu sebanyak 6713 kes (2018), 5669 kes (2019), dan 1839 kes (2020).

Daripada jumlah itu, pelibatan dan tangkapan juvana dalam jenayah indeks Malaysia menyaksikan etnik Melayu mencatatkan jumlah yang tertinggi, iaitu sebanyak 21 735 orang, Cina (1757 orang), India (4602 orang), etnik Sabah dan Sarawak (2708 orang), orang asli (137 orang, Sikh (18) dan lain-lain bangsa (324 orang).

Banyak punca yang dikaitkan dengan keterlibatan remaja dalam jenayah, antaranya termasuklah faktor rakan, terpengaruh dengan media sosial, desakan hidup, kurang didikan agama, persekitaran keluarga, dan sikap ingin menguasai yang menebal dalam diri remaja tersebut. Menurut Naib Pengerusi Kanan Yayasan Pencegahan Jenayah Malaysia (MCPF), Tan Sri Lee Lam Thye, usaha menangani peningkatan kes dalam kalangan remaja perlu dilakukan dengan pelibatan lebih ramai remaja dalam kelab antijenayah dalam usaha memberikan pendedahan kepada golongan itu tentang keburukan melakukan jenayah di samping menggalakkan mereka untuk melakukan kebaikan.

Tambahnya, kempen kesedaran terhadap kes jenayah juga harus didedahkan pada peringkat awal usia bagi mengelakkan remaja daripada terjerumus dalam perbuatan jenayah seperti penyalahgunaan dadah.

“Dengan kes penyalahgunaan dadah yang semakin berleluasa, ibu bapa harus memainkan peranan sepenuhnya dengan perlu bijak dalam mendidik anak-anak mereka agar tidak terjerumus dalam kebejatan sosial seperti penyalahgunaan dadah,“ ujarnya. Tambahnya lagi, ibu bapa juga perlu memberikan pendidikan agama sejak kecil supaya anak menyedari setiap perkara yang dilakukan sama ada betul ataupun salah. Dalam hal ini, ibu bapa dan ahli keluarga memainkan peranan yang sangat penting dalam menjaga sahsiah anak dan wajib mengetahui rakan dalam kehidupan anak mereka melalui media sosial mereka.

Menerusi media sosial, ibu bapa boleh menjadi sebahagian daripada senarai rakan anak mereka. Ibu bapa juga berperanan penting dalam memantau pergerakan anak mereka. Ke mana mereka pergi, pukul berapa mereka keluar dari rumah dan pukul berapa mereka wajib pulang ke rumah. Jangan sesekali memberikan kebebasan 100 peratus kepada anak untuk menentukan apa-apa yang hendak mereka lakukan.

Pada Disember lalu, Instagram mengumumkan bahawa laman sosial itu akan melancarkan ciri keselamatan baharu bermula Mac 2022. Dalam pengumuman tersebut, Instagram akan menyediakan ciri khusus untuk ibu bapa mengawal akaun anak mereka dengan cara mereka dibenarkan melihat jumlah masa yang diluangkan oleh anak mereka di Instagram; ibu bapa boleh menetapkan had masa penggunaan dan menerima pemberitahuan jika mereka ada melaporkan tentang pengguna lain; dan ibu bapa juga mempunyai kuasa untuk menetapkan masa penggunaan aplikasi itu, iaitu sama ada selama tiga jam, dua jam, satu jam, 45 minit atau 30 minit.

Selain itu, Instagram juga sedang membangunkan hab pendidikan untuk ibu bapa dan penjaga. Sudah tiba masanya semua pihak harus berganding bahu untuk melindungi golongan remaja daripada sebarang unsur yang bakal mendedahkan mereka kepada jenayah. Langkah yang diambil mungkin nampak mudah, tetapi impaknya pasti ada – menyelamatkan mereka daripada jenayah yang tidak mengenal usia.


Raja Perlis dan Program KPTD

Untuk mendapatkan maklumat terkini, ikuti kami melalui Telegram

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat menerima sembah hormat daripada Pegawai-pegawai Kanan Kor Polis Tentera DiRaja (KPTD) Malaysia di Balai Menghadap Biru Istana Arau semalam.

Dalam titah Raja Perlis yang merupakan lulusan Akademi Tentera DiRaja Sandhurst (RMAS) dari United Kingdom dan kini ialah Kolonel Yang DiPertua Kor Rejimen Renjer DiRaja (RRD) serta Kor Polis Tentera DiRaja Malaysia, baginda dipersembahkan hal-hal berkaitan dengan perkembangan terkini KPTD, selain dipersembahkan cadangan kalendar aktiviti yang melibatkan keberangkatan baginda ke program kor tersebut bagi tahun ini.

Berangkat sama mengiringi Tuanku Raja ketika menyembah hormat ialah Raja Muda Perlis, Brigedier Jeneral Tuanku Syed Faizuddin Putra Jamalullail yang juga Komander Rejimen 504 Askar Wataniah Pasukan Simpanan Tentera Darat Malaysia yang berpangkalan di Kem Bukit Keteri Perlis.

Pada masa yang sama, delegasi tersebut diketuai oleh Ketua Provos Marsyal Angkatan Tentera Malaysia Brigedier, Jeneral Dato’ Haji Mislan Anuar yang juga merangkap Pengerusi KPTD.

Turut hadir bersama-sama dalam delegasi tersebut ialah Provos Marsyal Darat Brigedier, Jeneral Azman @ Norazman Selamat; Pengarah KPTD Brigedier Jeneral, Abd. Wahab Geoh, Komandan Institut Pegawai Kanan (INSPEKA) Tentera Darat; Brigedier Jeneral, Inderjit Singh a/l Bachan Singh dan Pengarah Undang-Undang, Markas Tentera Darat – CSM, Kolonel Noor Hishmuddian Rahim.


Tanggungjawab Penggiat Seni Memanusiakan Manusia

Seni budaya merupakan satu daripada cabang kepada penggalakan keutuhan sesebuah negara, namun hal ini sering kali dianggap sebagai suatu yang remeh kerana kebanyakan masyarakat berpendapat bahawa bidang ini tidak membawa kepada kemajuan dan pembangunan material negara. Walau bagaimanapun, tanggapan sebegini perlu dihentikan secepat yang mungkin agar kesemua aktiviti atau program seni dan budaya, pembangunan dan kemajuan material dapat dilaksanakan dengan skala yang besar serta penuh rasa tanggungjawab.

Penulisan naskhah sastera, penggubahan lagu dan pembikinan filem atau drama perlu dilaksanakan berlandaskan nilai moral kerana setiap individu yang berada dalam bidang seni dan budaya ini adalah seniman. Maka itu, amat wajar bagi seseorang seniman itu kembali kepada asas seni dan budaya seperti memperkasakan moral dan memanusiakan manusia dalam karya-karya mereka.

Lambakan karya picisan hanya akan menjatuhkan kredibiliti nilai seni itu sendiri, sedangkan seni adalah asas kepada pembinaan jati diri yang ampuh.

Secara umumnya, masyarakat mudah terpengaruh dengan karya-karya yang dihamparkan kepada mereka dan akan menjadikan sesebuah karya itu sebagai rujukan dalam menjalani kehidupan seharian. Tambahan pula, terdapat segelintir penggiat seni yang sanggup memenuhi selera masyarakat kini yang menginginkan karya-karya berbentuk mudah dan ringan serta tidak memerlukan pemerahan akal.

Namun begitu, tanggungjawab kekal sebagai tanggungjawab. Sesebuah karya tidak boleh terlalu mengikut arus budaya popular kerana kesannya boleh merosakkan pemikiran masyarakat. Bukankah seni itu adalah satu kaedah pendidikan dan penerapan propaganda kebaikan?

Dewasa ini, banyak sekali karya berupa drama mahupun filem diadaptasikan daripada karya penulisan. Ini adalah suatu perkembangan yang baik kerana secara tidak langsung boleh meneruskan kesinambungan sesuatu karya penulisan itu ke dalam paparan visual, namun sesebuah karya yang diadaptasi daripada novel perlu mempunyai kualiti dan membina akal budi masyarakat.

Sekiranya hanya karya yang berunsurkan percintaan atau bermodalkan perkara yang ringan semata-mata, nescaya akan menyebabkan kelahiran masyarakat yang materialistik, bernafsu dan malas berfikir.

Pembinaan sebuah negara yang berdaya saing dan maju bermula daripada tahap keintelektualan masyarakatnya. Apabila sesebuah masyarakat itu mempunyai akal dan budi yang tinggi, maka dengan sendirinya produktiviti negara akan berkembang dengan sangat baik, seterusnya memenuhi keperluan negara ke arah kemajuan. Masyarakat hebat itu perlu mempunyai pengisian dan jati diri yang teguh dan diikuti dengan pembudayaan nilai yang positif. Maka itu, di sini letaknya peranan penggiat seni dalam mengisi keperluan rohani masyarakat dengan menghidangkan karya-karya yang membina dan bukan sekadar membekalkan hiburan semata-mata.

Seperti kata-kata yang pernah dinukilkan oleh Hamka,

Membaca buku-buku yang baik bererti memberi makanan rohani yang baik. Bacalah buku-buku yang bermanfaat, roman yang berisi, ketahui jalan fikiran bangsa sendiri.

Sudah pasti, buku, drama, filem, lagu dan apa-apa jua karya seni perlu dihasilkan dengan kesedaran yang tinggi oleh penggiat seni. Penggiat seni tidak boleh mengejar keuntungan dan nilai komersial semata-mata kerana di bahu mereka terpikul sebuah tanggungjawab yang besar, iaitu memanusiakan manusia melalui karya seni. Apabila ramainya penggiat seni yang melahirkan karya yang bermutu dan membina akal, percayalah bahawa bidang seni dan budaya pasti memperoleh nilai prestijnya semula, sekali gus menjadi ejen penting kepada pembentukan masyarakat yang berwibawa dan intelek.


Adakah Jantina Suatu Fakta?

Untuk mendapatkan maklumat terkini, ikuti kami melalui Telegram

Sekilas pandang pada tajuk makalah ini mungkin ada yang terfikir bahawa penulis pasti sudah hilang akal. Atau ada yang mungkin terfikir isu ini tidak berbaloi untuk dibincangkan dan hanya membuang masa semata-mata. Namun begitu, adakah benar hal ini hanya membuang masa dan terkeluar daripada landasan logik akal? Adakah persoalan ini tidak memerlukan perbincangan lanjut? Adakah jantina benar-benar suatu fakta?

Jantina dibezakan oleh rupa luaran seseorang itu secara zahirnya dan dibuktikan melalui fungsi tubuh badan mereka terutamanya melibatkan sistem pembiakan. Hal tersebut merupakan gabungan ciri-ciri anatomi dan fungsi fisiologi seseorang insan secara semula jadi. Inilah aspek asas yang membezakan antara lelaki dengan perempuan dan juga fakta untuk setiap insan sejak mereka dilahirkan.

Memang diakui dalam dunia sains perubatan dan kesihatan bahawa seseorang itu boleh dilahirkan dengan kedua-dua ciri-ciri anatomi yang ada pada lelaki dan juga perempuan. Malah dalam ajaran Islam keadaan ini juga dirujuk sebagai interseks (khunsa) yang diakui serta diterima kejadiannya. Akan tetapi, hal ini sama sekali berbeza daripada golongan yang ingin diiktiraf sebagai transgender atau golongan yang mempunyai kecenderungan orientasi seksual yang menyimpang seperti lesbian atau gay.

Tanyalah kepada sesiapa sahaja yang telah mempelajari ilmu sains biologi dan perubatan sehingga ke tahap memerhatikan fungsi sel-sel di dalam badan. Mereka pasti akan menjelaskan bahawa fungsi biologi dan selular di dalam badan kita tidak pernah menipu.

Walaupun sesetengah gangguan fisiologi mungkin berlaku kerana wujudnya pencetus tertentu sama ada yang diketahui atau tidak serta boleh menyebabkan penyakit tertentu, tetapi fungsi selular dan fisiologi manusia merupakan suatu fakta. Ovum ialah sel yang hanya dihasilkan oleh sistem pembiakan wanita, manakala sel sperma pula hanya dijumpai dalam diri seorang lelaki. Kedua-dua sel ini bertanggungjawab untuk manusia membiak secara semula jadi dan ini ialah fakta yang diketahui umum.

Pada hari ini, kemunculan semula komuniti lesbian, gay, biseksual, transgender dan pelik (LGBTQ) sangat jelas kelihatan dan suara mereka semakin lantang menuntut hak kebebasan gaya hidup mereka. Di sesetengah negara terutamanya di Barat, komuniti mereka diterima secara terang-terangan oleh masyarakat moden kini. Tidak dapat dinafikan, ini suatu budaya yang kembali semula. Jika dilihat dalam manuskrip ajaran Islam, kisah perlakuan homoseksual ini membawa kita kembali ke zaman Nabi Luth AS dan diriwayatkan kisah kaum Nabi Luth yang mendapat kemurkaan Allah SWT kerana gaya hidup homoseksual mereka yang berdosa itu. Kejadian ini berlaku beribu-ribu tahun yang lalu, bahkan sebelum kedatangan zaman Nabi Muhammad SAW lagi. Julat antara zaman kita pada hari ini dengan Nabi Muhammad SAW adalah lebih daripada 1400 tahun dahulu yang memperlihatkan betapa jauhnya jarak masa itu. Namun begitu, ajaran Islam telah digambarkan sebagai pemikiran yang mundur dan tidak progresif oleh sesetengah masyarakat moden pada hari ini.

Walau bagaimanapun, lihatlah siapakah yang mundur ke belakang sekarang? Perkahwinan sesama jantina yang tidak akan menghasilkan bayi sememangnya fakta!

Seorang transgender yang mengubah jantinanya daripada lelaki kepada perempuan tidak akan dapat hamil ialah fakta benar. Seseorang yang menukar ciri anatomi mereka secara luarannya sahaja untuk kelihatan seperti jantina yang bertentangan juga bukanlah fakta. Mana-mana agama, kepercayaan, ajaran, malah penyokong tegar gerakan LGBTQ pasti akan bersetuju bahawa ciri-ciri anatomi dan fungsi fisiologi manusia yang ada pada setiap manusia semasa mereka dilahirkan melibatkan fakta biologi. Adakah mereka dapat menafikan fakta tersebut? Oleh hal yang demikian, dari manakah datangnya kekeliruan ini?

Bolehkah seseorang yang dilahirkan 15 tahun lalu mengikut kalendar Gregorian pergi ke kedai dan membeli sebungkus rokok kerana “dalam dirinya“ dia merasakan bahawa dia sudah berumur 18 tahun? Atau bolehkah seseorang yang dilahirkan secara semula jadi sebagai lelaki mengatakan walaupun dia dilahirkan lelaki tetapi “dalam dirinya“ dia berasa seperti seorang wanita dan itulah sebabnya dia kini menjadi seorang wanita? Isu tentang kekeliruan jantina atau orientasi seksual yang menyimpang daripada norma kehidupan dalam diri seseorang pastinya ada kaitan dengan keadaan psikologi mereka, bukannya disebabkan oleh faktor genetik.

Disebabkan hal itu, tuntutan golongan LGBTQ yang mahu masyarakat masa kini menerima gaya hidup mereka sebagai norma kehidupan tidak akan dapat difahami dengan baik. Perkara yang diperlukan oleh golongan ini sudah pasti melibatkan bantuan atau campur tangan daripada pakar perubatan dan kesihatan untuk memperbetulkan semula “kesihatan dalaman” mereka. Kemungkinan besar sesuatu perkara telah berlaku dalam hidup mereka sehingga menjadi titik tolak yang mengubah kehidupan mereka untuk menjadi sebahagian daripada golongan LGBTQ.

Oleh sebab itu, demi kepentingan masyarakat secara umumnya adalah lebih baik jika kita bersama-sama membantu golongan LGBTQ ini secara langsung atau tidak langsung untuk membimbing mereka kembali ke landasan yang benar, bukannya mengutuk serta mengeji mereka secara terbuka.

Fikirkanlah kembali kesannya kepada generasi muda yang akan datang jika masyarakat terpaksa menerima gaya hidup golongan LGBTQ ini secara terbuka. Bayangkan betapa kelirunya seorang kanak-kanak yang sedang membesar, tetapi tidak dapat memahami sepenuhnya aspek asas dalam kehidupan tentang kewujudan jantina dan perbezaan jantina yang berlainan. Menyaksikan perkahwinan sesama jantina di dalam media sosial atau platform media yang lain sudah pasti akan menjadi terlalu berat bagi minda kanak-kanak yang sedang memproses situasi itu walau apa-apa pun justifikasi yang diberikan.

Walaupun kita kini hidup dalam dunia serba moden, namun tidak bermakna kita harus menerima gaya hidup golongan LGBTQ yang terkeluar daripada norma biologi berdasarkan pada hak asasi manusia semata-mata. Terdapat nilai moral yang perlu kita tanamkan kepada generasi muda dan pada masa yang sama bertindak memelihara kewujudan dan kesucian kejadian manusia di alam ini.

Pada hakikatnya, ciptaan Tuhan tidak pernah salah. Seseorang itu mungkin berhujah bahawa, jika penciptaan Tuhan adalah sempurna, maka mengapakah lahirnya manusia yang cacat di dunia ini?

Hal tersebut merupakan ujian dan juga pembuktian kepercayaan kita kepada kewujudan Tuhan dan alam semula jadi yang mempunyai rahsianya yang tersendiri. Jelas sekali, sifat biologi kita juga telah membuktikan hanya wanita yang boleh melahirkan anak dan hal ini pastinya suatu fakta.


Peri Pentingnya Bahasa dan Komunikasi dalam Penakatan Tamadun


Sarawak Bina Laluan ART Kedua

Bintulu ‒ Sarawak akan melaksanakan pembinaan laluan Sistem Transit Aliran Autonomi (ART) di Bintulu yang menghubungkan Bandar Bintulu dan Tanjung Kidurong. Laluan ini merupakan laluan kedua yang bakal dibina di Bumi Kenyalang itu selepas sistem ART pertama yang masih dalam pembinaan di Kuching.

Perkara tersebut diumumkan oleh Premier Sarawak, Datuk Patinggi Tan Sri Abang Johari Tun Openg (atau lebih dikenali sebagai Abang Johari) dalam Majlis Apresiasi Lembaga Kemajuan Bintulu semalam.

Beliau berkata, sistem pengangkutan tersebut kelak akan memudahkan dan melicinkan pergerakan antara bandar dengan pusat industri di Kidurong. Pembinaan sistem ART akan dapat menampung permintaan rakyat terhadap perkhidmatan itu selari dengan pembangunan di Tanjung Kidurong yang akan mewujudkan hampir 15 000 peluang pekerjaan kepada rakyat Sarawak dalam tempoh empat tahun akan datang.

Tanjung Kidurong akan menjadi hab pengeluaran bahan petrokimia dari sumber gas asli luar pantai yang dimiliki sepenuhnya oleh Kerajaan Sarawak dan bakal menjadi pusat pengeluaran gas hidrogen. Loji metanol yang dimiliki penuh oleh Kerajaan Sarawak juga kelak akan menjadi pusat pengeluaran gas hidrogen yang pertama di Malaysia.

Selain itu, kerja-kerja awal hab perubatan juga akan dibangunkan di Kidurong, iaitu dengan nilai pelaburan bagi fasa pertama berjumlah RM200 juta dari Amerika Syarikat dan fasa kedua akan menyusul dengan pelaburan RM800 juta.

Bintulu juga bakal menjadi pusat pengeluaran gas hidrogen yang pertama di Malaysia dan terkemuka di Asis Tenggara, iaitu dengan mengeluarkan anggaran 100 000 tan hidrogen dan membolehkan pelabur, seperti Samsung dari Korea dan Sumitomo dari Jepun membeli balik hidrogen ini

Tambah beliau, ART ini akan menarik pelancong  asing untuk melawat Taman Negara Similajau. Abang Johari mempamerkan keyakinan beliau bahawa sistem ART ini merupakan satu petanda pelabur swasta dari luar negara mempunyai keyakinan kepada dasar ekonomi yang dibawa Kerajaan Gabungan Parti Sarawak (GPS) di Sarawak.

Beliau juga menekankan bahawa Lembaga Kemajuan Bintulu telah berjaya membangunkan sebuah perkampungan nelayan kepada sebuah kawasan perindustrian sejak penubuhannya 44 tahun yang lalu.


Malaysia Alami Ketirisan Wang Awam

Untuk mendapatkan maklumat terkini, ikuti kami melalui Telegram

Kuala Lumpur – Susulan daripada laporan Laporan Ketua Audit Negara (LKAN) Tahun 2020 Siri 1 Jawatankuasa Kira-Kira Wang Negara (PAC) dimaklumkan bahawa daripada 682 isu pengauditan, terdapat lima isu yang berpotensi dikenakan tindakan punitif dan 677 isu yang lain membabitkan isu korektif, pada sidang Parlimen semalam.

Ketika pemantauan dilakukan, PAC melihat isu pembaziran, pemborosan dan kerugian wang awam yang di alami Malaysia adalah pada tahap yang serius, iaitu mencapai sejumlah RM64.1 juta.

Berdasarkan laporan tersebut, antara pembaziran yang tinggi adalah meliputi:

Sementara itu, LKAN turut mendedahkan bahawa Lembaga Tabung Angkatan Tentera (LTAT) yang telah melakukan pembayaran dividen yang tidak teratur, iaitu sebanyak RM600.59 juta dibayar dengan menggunakan dividen atas caruman kerajaan.

Oleh itu, PAC akan mengadakan mesyuarat khas bagi meneliti semua isu-isu yang dibangkitkan ini dan akan memulakan prosiding selepas mendapat keputusan sebulat suara berhubung isu yang akan disiasat.


KLIA dan LIA Terpilih antara Lapangan Terbang Terbaik Dunia Tahun 2021

Kuala Lumpur ‒ Dalam kaji selidik global Airport Service Quality (ASQ) yang dijalankan oleh Airports Council International (ACI), Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Langkawi (LIA) telah dipilih sebagai antara lapangan terbang terbaik dunia dalam kategori masing-masing bagi tahun 2021.

Setiap industri di Malaysia sentiasa berusaha untuk memberikan servis yang terbaik kepada pelanggan.

Dalam satu kenyataan hari ini, Malaysia Airports Holdings Bhd (MAHB) melaporkan bahawa KLIA dan LIA mencapai skor sempurna 5.00 dalam kategori masing-masing iaitu lapangan terbang yang memberi perkhidmatan kepada lebih 40 juta pelanggan setahun dan dua hingga lima juta pelanggan setahun. Penghargaan tersebut diberikan oleh ASQ berdasarkan keseluruhan kepuasan penumpang terhadap keselamatan terminal, kemudahan, perkhidmatan dan kebersihan lapangan terbang.

Penghargaan yang diberikan kepada kedua-dua lapangan terbang ini akan terus memberikan dorongan kepada MAHB untuk terus melonjakkan prestasi perkhidmatan dan mengekalkan piawaian tinggi perkhidmatannya, terutamanya jangkaan peningkatan bilangan penumpang setelah pengumuman pembukaan semula sempadan Malaysia pada 1 April 2022 selepas negara menuju ke fasa endemik.

Sebanyak 4.66 juta penumpang direkodkan pada bulan Februari 2022, yakni 2.54 juta penumpang atau 55 peratus disumbangkan oleh rangkaian lapangan terbang tempatannya dan 2.12 juta atau 45 peratus daripada asetnya di Turki, Lapangan Terbang Antarabangsa Istanbul Sabiha Gokcen (ISG).

Malaysia juga merekodkan pergerakan trafik penumpang domestik berjumlah 2.27 juta dan antarabangsa sebanyak 0.28 juta, manakala ISG mencatatkan 1.09 juta penumpang domestik dan 1.03 juta penumpang antarabangsa. Bagi operasi kargo pula, kumpulan itu merekodkan peningkatan jumlah tan sebanyak 17.4 peratus bulan lepas yang mana kira-kira 86,768 tan metrik bagi operasi kargo di Malaysia dan juga di Turki, berbanding dengan tempoh yang sama tahun lepas.

Menyingkap sejarah pembukaan, KLIA dibuka secara rasmi pada 27 Jun 1998, lapangan terbang ini boleh menampung sejumlah 35 juta penumpang setahun dan 1.2 juta tan metrik kargo pada ketika itu. Pada tahun 2006, KLIA telah berjaya menduduki tempat yang ke-13 di peringkat dunia dari segi bilangan penumpang asing di mana sebanyak 24 129 748 penumpang telah direkodkan menggunakan lapangan terbang ini. Pada tahun yang sama, KLIA juga telah mengendalikan 677,446 tan metrik kargo untuk menduduki tempat ke-30 di dunia dari segi pengendalian kargo. Lapangan terbang ini merupakan lapangan terbang utama di Malaysia dan merupakan yang terbesar di negara ini. Ia terletak di daerah Sepang, Selangor dan hampir 50 kilometer jaraknya dari ibu negara, Kuala Lumpur.

Selain itu, LIA merupakan lapangan terbang yang terletak di bahagian barat daya Pulau Langkawi di negeri Kedah. Pada tahun 2015, LIA telah menerima sejumlah 2 336 177 penumpang dan 30 853 pergerakan pesawat. Pada bulan September 2018, kapasiti LIA dinaiktarafkan kepada empat juta penumpang dalam setahun. LIA pada asalnya merupakan pangkalan udara tentera Jepun pada tahun 1945 dan seterusnya digunakan oleh tentera Inggeris. Pembinaan LIA bermula pada tahun 1991 dan telah siap pada Disember 1993. Setelah itu, negeri Kedah mempunyai dua kemudahan lapangan terbang, iaitu Langkawi International Airport (LIA) dan Lapangan Terbang Sultan Abdul Halim.


Tiada Lagi Permohonan Memasuki Sarawak, Mulai 1 April

Mulai 1 April 2022, pelancong tidak perlu lagi membuat permohonan dan pengisytiharan untuk memasuki Sarawak melalui EnterSarawak atau mengisi borang E-Health Declaration (eHDF).

Sempadan Sarawak juga akan dibuka semula dengan sembilan keperluan dikemas kini dan maklumat berkenaan akan disediakan oleh Majlis Keselamatan Negara (MKN).

Menurut Timbalan Premier Sarawak, Datuk Amar Douglas Uggah Embas, pelancong hanya perlu memuat turun aplikasi MySejahtera dan mengisi borang soal selidik yang berkaitan dalam aplikasi tersebut.

“Untuk pelancong luar negara pula, mereka dibenarkan masuk tanpa perlu memohon My Travel Pass tetapi perlu mengisi borang Pre Departure Form menerusi Traveller Icon di aplikasi MySejahtera.

“Mereka yang datang melalui udara dan darat juga akan disediakan salinan Prosedur Operasi Standard (SOP) untuk rujukan,” ujarnya pada sidang media di Wisma Bapa Malaysia, Petra Jaya.

Ujar beliau lagi yang juga Pengerusi Jawatankuasa Pengurusan Bencana Negeri (JPBN), usaha keperluan keselamatan juga giat dijalankan bagi mengelakkan sebarang kerumitan dan kesesakan yang biasanya berlaku di lapangan terbang.

“Kita juga berharap dapat menyediakan sistem yang mudah untuk membuat saringan supaya setiap pelancong yang diuji tidak perlu menunggu lama,” katanya.

JPBN Sarawak turut berbincang dengan Brunei dan Indonesia mengenai SOP kemasukan di negeri itu melalui jalan darat.

“Hal ini adalah untuk membendung penularan wabak COVID-19, sekali gus membolehkan pelancongan dan perniagaan beroperasi semula.

“SOP Bazar Ramadan dan Bazar Gawai juga akan dikeluarkan oleh Kementerian Kesihatan Awam, Perumahan dan Kerajaan Tempatan, manakala SOP untuk aktiviti dan program keagamaan akan dikeluarkan oleh Majlis Islam Sarawak dan Unit Agama lain,” terangnya lebih lanjut.


Mendukung Aspirasi dan Impian Tinggi – Raja Muda Perlis

Untuk mendapatkan maklumat terkini, ikuti kami melalui Telegram

Arau – “Enam fokus Tentera Darat sempena Hari Tentera Darat pada kali ini merupakan manifestasi daripada mantan-mantan panglima Tentera Darat yang terdahulu. Kita perlulah mendukung aspirasi dan impian tinggi ini bagi memastikan Askar Wataniah terus membanting tulang, bersedia menghadapi segala rintangan dan berusaha mencapai misi yang diamanahkan.”

Demikian titah Raja Muda Perlis, Brigedier Jeneral Tuanku Syed Faizuddin Putra Jamalullail selepas berkenan berangkat melancarkan dan seterusnya mengetuai program Kayuhan Amal Sempena Hari Tentera Darat ke-89, anjuran Rejimen 504 Askar Wataniah.

Secara umumnya, menurut baginda, program ini jelas menunjukkan tahap kematangan majikan apabila cakna terhadap kebajikan pegawai dan anggota, seiring dengan tema program “Kesejahteraan Keluarga Tentera Darat Diutamakan, Kedaulatan Negara Terjamin”.

“Setiap anggota haruslah mengambil peluang daripada perancangan pihak pemerintahan atasan dan terus menitikberatkan segala objektif dalam perkhidmatan demi kepentingan bersama,” titah baginda yang juga merangkap Tuanku Komander Rejimen yang sentiasa memegang slogan “Latih untuk Perang”.

Sebagai simbolik kenangan penganjuran program pada kali ini, satu persembahan Tarian Perang oleh anggota sukarela dan juga penanaman lima pohon pokok bunga kertas turut diadakan.

Keberangkatan tiba baginda disambut oleh Panglima 6 Briged Infantri Malaysia, Brigedier Jeneral Mohd Akib Haji Yusof dan Timbalan Komander Rejimen 504 Askar Wataniah, Leftenan Kolonel Mohamad Zaidi Ishak, di perkarangan Masjid As-Sobirin Kampung Gial.

Selain program tersebut, turut diadakan penyerahan sumbangan ikhlas daripada warga 6 Briged Infantri dan Kor Polis Tentera DiRaja yang diketuai oleh Ketua Provos Marsyal Angkatan Tentera Malaysia Brigedier Jeneral Dato’ Haji Mislan Anuar yang juga merangkap Pengerusi Kor Polis Tentera DiRaja (KPTD), Provos Marsyal Darat Brigedier Jeneral Azman @ Norazman Selamat dan Pengarah KPTD Brigedier Jeneral Abd. Wahab Geoh kepada tiga buah keluarga asnaf, melalui program Kayuhan MAIPs Peduli Menjejaki dan Menyantuni Asnaf dengan kerjasama Majlis Agama Islam dan Adat Istiadat Melayu Perlis.


Amalkan Budaya Integriti yang Menyeluruh- Raja Muda Perlis

Pauh Putra – Warga kerja Universiti Malaysia Perlis (UniMAP) dimohon untuk memastikan slogan “Integriti Menyeluruh dan Positif” dipraktikkan dalam usaha menghadapi COVID-19 secara bersama-sama. Isu integriti bukan sahaja memfokuskan isu rasuah semata-mata, malah juga sebagai satu konsep yang lebih luas, iaitu integriti dengan memberikan perkhidmatan terbaik demi memenuhi kehendak pemegang taruh. Hal ini turut terkait dengan amalan integriti ketika berhubung dengan ketua jabatan, rakan sekerja, kakitangan sokongan serta para pelanggan, khususnya membabitkan status kesihatan masing-masing dalam konteks menghadapi COVID-19.

“Mereka juga perlu sentiasa berusaha untuk belajar sesuatu yang baharu, selain mempunyai kemahiran yang pelbagai. Hal ini adalah untuk memastikan keupayaan untuk membantu dan memastikan urusan tugas yang ditinggalkan oleh rakan sekerja yang terkesan dengan COVID-19 dapat berjalan dengan lancar.“ Demikian titah Raja Muda Perlis, DYTM Tuanku Syed Faizuddin Putra Jamalullail ketika berkenan berangkat menyempurnakan perasmian Majlis Anugerah Seri Gemilang (ASG) UniMAP Tahun 2021 yang diadakan di Dewan Kecemerlangan, Kampus Alam UniMAP Pauh Putra, Perlis pada petang semalam.

Turut berangkat sama ialah Pro Canselor, Raja Puan Muda Perlis, DYTM Tuanku Hajah Lailatul Shahreen Akashah Khalil. Menyambut keberangkatan tiba baginda berdua ialah Pengerusi Lembaga Pengarah Universiti, YBhg. Raja Dato’ Azwane Raja Ariff dan Naib Canselor, YBhg. Profesor Ts Dr. Zaliman Sauli serta para pegawai kanan universiti.

DYTM Tuanku Syed Faizuddin Putra juga tidak mahu rakyat Perlis secara umumnya dan warga UniMAP secara khususnya leka dan alpa dengan keadaan COVID-19 yang masih belum berakhir. Baginda turut berkongsi tentang peratusan di negeri Perlis yang mencatatkan 1009 kes pada minggu lepas dengan 94.7 peratus mewakili kategori 1 dan kategori 2 ringan. Namun begitu, kemasukan ke hospital dan Pusat Kuarantin dan Rawatan COVID-19 adalah melibatkan pesakit yang mengalami masalah kesihatan yang serius. Majoriti pesakit tersebut terdiri daripada warga emas yang mempunyai penyakit diabetes, darah tinggi, obesiti dan penyakit lain.

“Tahun ini Perlis mencatatkan kes kematian akibat COVID-19 yang tinggi berbanding dengan negeri lain, iaitu melibatkan warga emas (87.9 peratus) dan pesakit yang mempunyai komorbiditi (81.9 peratus). Hal ini mesti diambil serius oleh seluruh rakyat. Tiada kematian melibatkan penerima suntikan dos penggalak vaksin COVID-19. Jumlah kematian adalah tinggi, iaitu 51.5 peratus bagi golongan yang belum menerima dan belum lengkap vaksin COVID-19,” tambah baginda.

Hal ini jelas menunjukkan warga emas dan individu yang mempunyai komorbiditi merupakan kumpulan yang berisiko jika mereka dijangkiti COVID-19. Jelas baginda, penerimaan vaksin terutamanya suntikan dos penggalak merupakan pelindung dan dapat menghalang keadaan menjadi semakin teruk.

Tuanku Raja Muda juga memaklumkan bahawa, sehingga 22 Mac 2022, sebanyak 7242 orang kanak-kanak berumur lima tahun hingga 11 tahun  di negeri ini telah menerima dos 1 vaksin COVID-19, iaitu kira-kira 24.9 peratus daripada kanak-kanak yang layak menerima vaksinasi ini. Jumlah ini adalah rendah memandangkan jumlah jangkitan COVID-19 yang tinggi pada masa ini.

Selain itu, jangkitan dalam kalangan kanak-kanak dan kemasukan ke hospital juga menunjukkan peningkatan. Pada tahun 2021, sebanyak 651 kanak-kanak dijangkiti COVID-19 di Perlis. Namun demikian, pada tahun ini, iaitu sehingga 22 Mac 2022, jumlah jangkitan COVID-19 bagi kanak-kanak telahpun mencecah sebanyak 660 orang dengan 103 orang perlu dirawat di hospital. Jumlah ini adalah lebih tinggi berbanding dengan tahun 2021, iaitu hanya 40 orang. Kumpulan kanak-kanak yang mempunyai komorbiditi seperti penyakit paru-paru kronik, kurang daya tahan diri, diabetes dan penyakit kronik lain adalah berisiko tinggi untuk mengalami jangkitan COVID-19 yang lebih serius.

Pada masa yang sama, dalam majlis tersebut turut diadakan sesi penyampaian anugerah bagi beberapa kategori kepada individu yang layak. Antara anugerah yang disampaikan di majlis tersebut ialah Anugerah Perkhidmatan Cemerlang (133 orang), Anugerah Khas Perkhidmatan Cemerlang (34 orang) dan Anugerah Kecemerlangan Penyelidikan (93 orang).


Kerjasama Malaysia-Turki Lancar e-Galeri

Untuk mendapatkan maklumat terkini, ikuti kami melalui Telegram

Perbadanan Pembangunan Perdagangan Luar Malaysia (MATRADE) melancarkan  e-Galeri di Lapangan Terbang Antarabangsa Sabiha Gokcen, Instanbul dengan kerjasama Malaysia Airports Holdings Bhd. (MAHB).

E-Galeri ialah platform yang mengandungi pengenalan dan sambungan syarikat Malaysia dari beberapa sektor seperti industri halal dan barangan pengguna, produk getah, bahan binaan dan alat ganti dan komponen automotif.

Secara umunya, pelawat hanya perlu mengimbas kod QR sektor yang mereka minati dan mengakses butiran syarikat dan produk melalui sambungan kepada syarikat Malaysia dengan satu klik sahaja. Inisiatif ini memberi peluang sambungan antara perniagaan-ke-perniagaan (B2B), menghapuskan jarak dalam beberapa minit sahaja.

Dikendalikan oleh Malaysia Airports, iaitu kumpulan pengendali lapangan terbang terbesar di dunia dari segi bilangan penumpang yang dikendalikan, Lapangan Terbang Antarabangsa Sabiha Gokcen dipilih sebagai satu daripada pelaburan terbesar Malaysia di Turki.

Menurut Duta Besar Malaysia ke Turki, Sazali Mustafa Kamal,

Kekuatan sektor awam dan swasta dapat merangsang aktiviti perniagaan dan kerjasama strategik antara kedua-dua syarikat, iaitu Malaysia dan Turki.

Hal ini juga akan mempercepatkan lagi momentum pertumbuhan hubungan ekonomi yang membawa impak besar kepada komuniti perniagaan dari kedua-dua pihak.

Sementara itu, Pengarah MATRADE Instanbul, Rosmizah Mat Juzoh mengatakan bahawa walaupun dalam keadaan pandemik COVID-19, perdagangan Malaysia dan Turki telah mencatatkan prestasi tahunan tertinggi pada tahun 2021 dan berharap dapat meneruskan peningkatan positif pada tahun ini.

“MATRADE komited untuk memudahkan syarikat daripada kedua-dua negara mengembangkan lagi jangkauan pasaran mereka dan menggalakkan perkongsian strategik untuk peluang yang lebih besar pada peringkat global,” katanya.

Hubungan perdagangan dua hala pada tahun lepas menunjukkan bahawa banyak syarikat di Malaysia telah mengembangkan perniagaan mereka di Turki.

Bermula kedai perkakasan di Malaysia pada tahun 2015, MR DIY kini mempunyai lebih daripada 1700 kedai di seluruh Asia Pasifik termasuk di Malaysia, Thailand, Indonesia, Filipina, Singapura, Brunei dan Indonesia. Turki merupakan negara kesembilan syarikat itu beroperasi.

Oleh itu, e-Galeri akan berfungsi sebagai satu lagi platform untuk merapatkan kawasan perniagaan yang berpotensi luas untuk Malaysia dan Turki.

MATRADE optimis setiap usaha yang dilaburkan dalam mempromosikan hubungan perniagaan antara Malaysia dengan Turki untuk membuka pintu kepada pasaran yang lebih luas.


Sinar Baharu Bahasa Melayu

Sesudah 65 tahun merdeka, isu bahasa Melayu sebagai bahasa negara (bahasa kebangsaan, bahasa rasmi, bahasa ilmu, bahasa undang-undang, bahasa di tempat awam, bahasa media dan bahasa ekonomi) masih sering diperkatakan. Kita menyaksikan pasang surut perkembangan bahasa Melayu dalam semua bidang yang saya sebut dalam konteks bahasa negara itu tadi. Kita bersyukur kerana tarikh 23 Mac memberikan sinar baharu apabila Perdana Menteri, YAB Dato’ Sri Ismail Sabri Yaakob dalam ucapan di Dewan Negara bagi menjawab beberapa soalan anggota Dewan menegaskan pendirian dan langkah kerajaan untuk mengangkat bahasa Melayu.

Kenyataan positif Perdana Menteri tentang bahasa Melayu bermula di Pertandingan Antarabangsa Pidato Bahasa Melayu Piala Perdana Menteri Ke-14 di Universiti Teknologi Malaysia, Johor Bahru pada hujung tahun 2021. Dalam ucapan perasmian, beliau menegaskan agar agensi kerajaan dan swasta menggunakan bahasa Melayu dalam urusan rasmi. Kemudian yang lebih mengujakan ialah kenyataan beliau di Bangkok bahawa urusan rasmi kerajaan Malaysia di luar negara hendaklah dalam bahasa Melayu. Beliau mengotakan janjinya apabila semua ucapan beliau di beberapa buah negara yang dikunjunginya, iaitu Indonesia, Brunei Darussalam, Kampuchea, Thailand dan Vietnam menggunakan bahasa Melayu. Di Indonesia dan di Brunei Darussalam hal itu tidak luar biasa kerana bahasa kebangsaannya memang bahasa Melayu. Namun di Kampuchea, Thailand dan Vietnam, langkah Perdana Menteri yang berucap dalam bahasa Melayu merupakan langkah berani yang luar biasa dan pertama kali dilakukan oleh Perdana Menteri negara ini.

Kesediaan Perdana Menteri untuk menerima kunjungan kumpulan pejuang bahasa pada 10 Mac 2022 yang dipimpin oleh YB Senator Tan Sri Dato’ Seri Utama Dr. Rais Yatim menghasilkan beberapa resolusi penting tentang usaha mengangkat bahasa Melayu pada peringkat negara dan dunia. Beliau sendiri menyiarkan berita pertemuan dan beberapa resolusi awal itu dalam  media sosialnya. Sebagai imbasan, saya rakam sejumlah resolusi perbincangan lebih sejam di pejabat beliau di Parlimen yang kemudian dikembangkan menjadi pelan tindakan untuk dilaksanakan.

Mukadimah bagi usaha mengangkat bahasa Melayu berkait rapat dengan cita-cita pembentukan negara bangsa yang satu daripada pancangnya ialah bahasa kebangsaan, selain pancang “Raja-Raja Melayu, Islam agama Persekutuan dan kedudukan istimewa orang Melayu dan bumiputera serta hak sah kaum-kaum lain“.

Negara kita telah mempunyai asas dan dasar yang jelas tentang kedudukan dan peranan bahasa Melayu, iaitu sebagai bahasa kebangsaan, bahasa rasmi dan bahasa ilmu sebagaimana yang termaktub dalam Perlembagaan Persekutuan Perkara 152, Akta Bahasa Kebangsaan 1963/67, Akta Pendidikan 1996 (sebelumnya 1961), Akta DBP 1959 dan beberapa peraturan lain. Penegasan tentang peningkatan penggunaan bahasa Melayu bukan penetapan dasar baharu, sebaliknya untuk “peningkatan“, “peluasan“,  “penguatkuasaan“ dan “kesinambungan“ daripada kejayaan yang telah dicapai sejak kemerdekaan.

Pada peringkat negara, aspek penguatkuasaan bahasa Melayu sebagai bahasa rasmi pentadbiran dapat ditingkatkan dengan pindaan Akta Dewan Bahasa dan Pustaka (DBP), khasnya untuk membolehkan DBP mempunyai suara dan kuasa undang-undang. Berkaitan dengan itu, program Audit Bahasa Melayu yang mula dilaksanakan oleh DBP dengan kerjasama Jabatan Perkhidmatan Awam pada tahun 2013 telah menunjukkan kesan yang baik dan perlu diluaskan dalam sektor pihak berkuasa awam atau agensi, Syarikat Berkaitan Kerajaan (GLC), Institut Pendidikan Tinggi (IPT) dan kemudian swasta.

Untuk sektor pendidikan, rancangan perlu dibuat untuk memperkukuh sekolah kebangsaan sebagai sistem arus perdana yang berdasarkan penggunaan bahasa kebangsaan, selaras dengan usul Penyata Razak 1956. Program yang mengurangkan peranan bahasa Melayu dalam sektor pendidikan seperti “Dual Language Programme“ (DLP) perlu disemak semula.

Di IPT, dasar pengutamaan bahasa Melayu dalam perkuliahan perlu ditingkatkan semula.  Pelan Pemartabatan Bahasa Melayu sebagai Bahasa Ilmu Tinggi yang digerakkan oleh oleh Kementerian Pengajian Tinggi (KPT) pada tahun 2011 perlu dipastikan keberkesanannya agar bahasa Melayu mampu menjadi ilmu dalam segala bidang dan pengayaan khazanah ilmu dalam bahasa kebangsaan dapat dicapai.

Selain itu, bahasa Melayu perlu dijadikan kursus wajib bagi pelajar antarabangsa dan perlu dirancang pelaksanaan Ujian Kecekapan Bahasa Melayu (UKBM) yang pada satu masa dapat menyamai TOEFL, IELTS dan lain-lain. Saya difahamkan, DBP, Universiti Pendidikan Sultan Idris (UPSI) dan Majlis Peperiksaan Malaysia telah mula mengerakkannya tetapi langkah itu perlu dilaksanakan dengan meluas oleh semua IPT.

Untuk peringkat antarabangsa, Program Diplomasi Kebudayaan Kementerian Luar Negara yang turut mengembangkan bahasa Melayu perlu menggerakkan beberapa langkah. Pertama, melaksanakan Pekeliling JPA Bil. 9, 2011 dan Pekeliling Bil. 1, 2020 yang menganjurkan penggunaan bahasa Melayu dalam surat rasmi kerajaan ke luar negara dengan terjemahan dalam bahasa Inggeris atau bahasa negara sasaran. Kedua, meluaskan kursus bahasa, budaya dan warisan negara di kedutaan untuk keluarga kakitangan dan juga masyarakat setempat di negara asing seperti yang telah dimulakan di beberapa kedutaan. Ketiga, Kementerian Luar Negeri (KLN) perlu menetapkan peranan Atase Pendidikan dan Kebudayaan di kedutaan sebagai agen promosi pendidikan dan kebudayaan Malaysia di luar negara. Keempat, kursus intensif terjemahan dan interpretasi diperbanyak untuk melahirkan ahli terjemah dan jurubahasa yang diperlukan di forum antarabangsa, khasnya bahasa Melayu ke dalam bahasa-bahasa utama dunia. Dalam memajukan bahasa Melayu di dunia, kerjasama padu diperlukan daripada Kementerian Pelancongan dan Seni Budaya Negara, Kementerian Perdagangan Antarabangsa dan agensi-agensi lain.

Berkaitan dengan kedudukan bahasa Melayu sebagai bahasa Persatuan Negara-negara Asia Tenggara (ASEAN), cadangan dan usaha telah bermula pada tahun 1980-an oleh DBP dan pertubuhan seperti Gabungan Persatuan Penulis Nasional (GAPENA). Dengan jumlah penutur bahasa Melayu sekitar 300 juta orang di Asia Tenggara, bahasa Melayu berkelayakan menjadi bahasa rasmi ASEAN. Di empat buah negara (Malaysia, Indonesia, Brunei Darussalam dan Singapura), bahasa Melayu menjadi bahasa kebangsaan. Di bahagian selatan Thailand, bahasa Melayu telah meluas penggunaannya. Di sebahagian negara Filipina, Kampuchea, Vietnam, Laos dan Myanmar, juga terdapat penutur bahasa Melayu. Walau bagaimanapun, sebagai langkah praktis dan realistik, kita bermula dengan usaha mengangkat bahasa Melayu sebagai bahasa rasmi kedua ASEAN. KPT telah memulakan usaha dengan Program Pengembangan Bahasa Melayu di IPT negara-negara ASEAN, dengan Institut Alam dan Tamadun Melayu (ATMA), Universiti Kebangsaan Malaysia (UKM) sebagai urus setia induknya.

(Datuk Seri Prof. Dr. Awang Sariyan ialah Pengerusi Lembaga Pengelola DBP dan Pengarah ATMA UKM)


Menghayati Denyut Nadi Rakyat

Untuk mendapatkan maklumat terkini, ikuti kami melalui Telegram

Kuala Perlis – Ketua Setiausaha Negara, YBhg. Tan Sri Dato’ Seri Mohd Zuki Ali kagum dan teruja dengan Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail atas sikap merendah diri baginda ketika menyantuni rakyat dengan mengetepikan protokol. Baginda sentiasa turun padang melihat keadaan dan membantu sendiri masyarakat setempat.

Melihat nilai murni yang diamalkan oleh DYTM Tuanku Raja Muda Perlis, YBhg. Tan Sri Dato’ Seri Mohd Zuki mengingatkan pegawai tinggi dan pegawai kanan penjawat awam agar  sentiasa turun padang sepertimana yang dilakukan DYTM Tuanku Raja Muda Perlis. Menurut YBhg. Tan Sri Dato’ Seri Mohd Zuki,  DYTM Tuanku Raja Muda Perlis seorang raja yang menghayati denyut nadi rakyat dan baginda banyak bercampur dengan masyarakat untuk memperkasakan komuniti.

Oleh itu, pada akhir program Kayuhan MAIPs Peduli Menjejaki dan Menyantuni Asnaf Khas di sekitar Projek Transformasi DiRaja Kampung Nelayan Seberang Ramai Kuala Perlis pada pagi tadi, YBhg. Tan Sri Dato’ Seri Mohd Zuki menyeru penjawat awam sebagaimana ucapannya seperti yang berikut.

Penjawat awam bukan hanya bertugas di pejabat semata-mata untuk berbincang dan meluluskan projek pembangunan sahaja tetapi perlu lebih peka dengan melihat sendiri keadaan sebenar di lapangan serta perlu menghidupkan suasana selesa antara masyarakat dengan penjawat awam.

Dalam program tersebut, beliau juga mengucapkan tahniah kepada Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra (YTSP) Perlis atas segala inisiatif dan usaha menjayakan projek transformasi diraja tersebut bersama-sama dengan pelbagai agensi, pertubuhan bukan kerajaan (NGO), individu dan juga penduduk setempat.

Terdahulu, DYTM Tuanku Raja Muda berkenan berangkat melepaskan kira-kira 800 orang peserta pacu ria (fun ride) sempena dengan Jelajah Aspirasi Keluarga Malaysia Peringkat Negeri Perlis di Stadium Tuanku Syed Putra Kangar.

Baginda turut berkenan menerima persembahan cek cura (mock cheque) bagi mewakili Yayasan Tuanku Syed Putra (YTSP) Perlis daripada K TWO Berjaya Resources (RM20 000), Yayasan Vantage Five (RM20 000) dan Yayasan Dakwah Islamiah (YADIM) (RM10 000) untuk terus menjayakan projek di Kampung Seberang Ramai tersebut.

Turut hadir dalam Kayuhan MAIPs Peduli Menjejaki dan Menyantuni Asnaf Khas ialah Timbalan Ketua Setiausaha Kanan, Jabatan Perdana Menteri, YBhg. Datuk Seri Jamil Rakon; Ketua Pengarah Unit Pemodenan Tadbiran dan Perancangan Pengurusan Malaysia (MAMPU), YBhg. Datuk Seri Dr. Yusof Ismail; dan Timbalan Ketua Setiausaha (Pengurusan) Jabatan Perdana Menteri, YBhg. Datuk Mohammad Ismail.


Pasukan Floria DiRaja Putrajaya Sembah Mengadap Raja Muda Perlis

Arau – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menerima sembah mengadap hormat daripada Pasukan Floria DiRaja Putrajaya yang terdiri daripada tujuh orang pegawai yang mewakili Perbadanan Putrajaya di Galeri DiRaja Arau, Perlis. Kunjungan sembah mengadap tersebut diketuai oleh Puan Haslinda Khalid, iaitu Pengarah Bahagian Perancangan dan Pembangunan Taman, Jabatan Landskap, Perbadanan Putrajaya.

Floria Diraja Putrajaya 2022 dirancang untuk diadakan oleh Perbadanan Putrajaya pada 29 Ogos 2022 hingga 4 September 2022 selama tujuh hari bertempat di Anjung Floria, Presint 4, Putrajaya. Perancangan tersebut dipersembah maklum kepada baginda Tuanku Raja Muda oleh Puan Haslinda semasa sembah mengadap hormat berkenaan.

Ini adalah kali ke-12 Festival Bunga dan Taman DiRaja Putrajaya bertaraf antarabangsa ini dianjurkan untuk memeriahkan lagi suasana Bandar Putrajaya. Acara ini yang juga merupakan salah satu produk pelancongan negara akan dapat menarik ramai pelancong dari dalam dan luar negara untuk datang ke Putrajaya.

Tambah Puan Haslinda lagi, acara yang akan diadakan pada tahun ini bertemakan Bunga Orkid dan tema acara ialah Floria Hebat (Awesome Floria). Pelbagai program akan diadakan sepanjang festival ini seperti taman pameran, taman khas, pertandingan orkid dan bonsai, jualan pokok bunga, produk perkebunan dan aktiviti harian yang menarik. Program ini akan melibatkan penyertaan pihak antarabangsa dan dalam negara.

Melalui sembah mengadap hormat tersebut, Pasukan Floria DiRaja Putrajaya mempersembahkan pokok Orkid Phalaenopsis yang merupakan bunga yang menjadi tema program Floria DiRaja Putrajaya 2022 kepada Raja Muda Perlis. Turut dipersembahkan ialah koleksi buku yang berkaitan dengan pokok berbunga yang termasuk dalam penganjuran Floria sebelum ini yang ditanam di sekitar Putrajaya.

Penganjuran Festival Bunga dan Taman DiRaja Putrajaya pada tahun-tahun sebelum ini merupakan kebanggaan Malaysia dan kegemilangan terhadap festival yang bertaraf antarabangsa. Pokok-pokok berbunga yang ditanam di sekitar Putrajaya menghasilkan impak yang cukup bermakna  kepada pengunjung dengan suasana berwarna-warni terutama pada musim berbunga antara bulan Mac hingga Mei dan terdapat juga pokok yang berbunga sepanjang tahun. Usaha dan hasil kejayaan ini adalah sejajar dengan konsep Putrajaya sebagai Bandar dalam Taman dan Bandar Berbunga.

Turut hadir mengiringi Puan Haslinda ialah pegawai Jabatan Landskap, Perbadanan Putrajaya, iaitu Encik Jamalludin Budin, Puan Noor Shazlin Mohd Sharif, Encik Muhammad Salihuddin Mohd Naser, Encik Mohd Sukri Rusalan, Puan Mariana Abdul Malik dan Puan Nurul Ain Mohamad Fazli.


Hutan Simpan atau Hutan Simpanan?

Soalan:
Frasa nama yang manakah yang tepat di bawah ini?


Pemakluman Peperiksaan SPM Tahun 2021 Sesi Kedua

Untuk mendapatkan maklumat terkini, ikuti kami melalui Telegram

Putrajaya – Lembaga Peperiksaan (LP), Kementerian Pendidikan Malaysia (KPM) memaklumkan bahawa Ujian Bertutur dan Ujian Mendengar (Bahasa Melayu dan Bahasa Inggeris), Ujian Amali Sains dan Ujian Bertulis peperiksaan Sijil Pelajaran Malaysia (SPM) tahun 2021 sesi kedua akan dilaksanakan pada 5 April hingga 19 Mei 2022.

LP memaklumkan bahawa Peperiksaan SPM Tahun 2021 Sesi Kedua ini dilaksanakan bagi calon yang tidak dapat menduduki Ujian Bertutur dan Ujian Mendengar (Bahasa Melayu dan Bahasa Inggeris), Ujian Amali Sains dan Ujian Bertulis yang telah dilaksanakan pada 8 Februari hingga 29 Mac 2022 yang lalu. Calon tersebut telah disahkan positif COVID-19 sebelum ini. Penangguhan tersebut disebabkan mereka perlu menjalani tempoh kuarantin seperti yang diarahkan oleh Kementerian Kesihatan Malaysia (KKM). Selain itu, sesi ini juga ditetapkan khusus kepada calon yang terkesan akibat banjir atau kes-kes khas yang mendapat kelulusan Pengarah Peperiksaan.

LP turut mengingatkan semua calon yang terlibat dengan Peperiksaan SPM Tahun 2021 Sesi Kedua kelak bahawa mereka perlu menyemak, mengesahkan dan mencetak Pernyataan Pendaftaran Peperiksaan yang mengandungi dua maklumat pusat peperiksaan yang ditetapkan, tarikh, masa, kod dan kertas peperiksaan mulai 1 April 2022.

Semua maklumat tersebut boleh didapati melalui pautan https://elp.moe.gov.my atau melalui aplikasi mudah alih e-Lembaga Peperiksaan yang boleh dimuat turun melalui Google Play Store. Jadual waktu Peperiksaan SPM Tahun 2021 Sesi Kedua serta arahan yang perlu dipatuhi semasa peperiksaan berlangsung boleh dimuat turun dari portal rasmi LP juga pada 1 April 2022.

Calon juga diingatkan supaya membawa dokumen pengenalan diri dan Pernyataan Pendaftaran Peperiksaan yang dicetak ke pusat peperiksaan. Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan oleh KPM serta prosedur operasi standard yang ditetapkan oleh Majlis Keselamatan Negara dan KKM.

Ketetapan ini adalah bagi memastikan kelancaran pengurusan peperiksaan dan pencegahan penularan wabak COVID-19. Garis panduan tersebut boleh dimuat turun dari portal rasmi KPM.


Program Kayuhan Komuniti Menyantuni Golongan Asnaf

Bachok – Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz, Tengku Temenggong Kelantan, yang juga merangkap Pro-Canselor Universiti Malaysia Kelantan (UMK), telah berkenan berangkat untuk menyantuni 150 orang asnaf melalui Program Kayuhan Komuniti di tiga lokasi berasingan pada pagi ini.

Para peserta Program Kayuhan Komuniti mula berlepas dari ruang legar Pejabat Perpustakaan dan Pengurusan Ilmu, UMK pada pukul 10.45 pagi yang diketuai oleh Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz.

Rombongan tersebut kemudiannya berhenti di lokasi pertama, iaitu di Masjid Mukim Neman. Lokasi seterusnya ialah Masjid Mukim Kuala Melawi dan Masjid Mukim Repek. Penyerahan sumbangan dilakukan secara ringkas dan tidak mengambil masa yang lama kerana para peserta kayuhan tersebut perlu tiba di lokasi mengikut masa yang ditetapkan.

Dalam program tersebut, Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz menyampaikan sumbangan buku daripada Dewan Bahasa dan Pustaka (DBP) dan bantuan zakat daripada Majlis Agama Islam dan Adat Istiadat Kelantan (MAIK) kepada wakil asnaf yang mewakili 50 orang asnaf terpilih bagi setiap satu-satu masjid yang terlibat. Selain asnaf, DBP turut menyumbang buku kepada pihak masjid yang berupa Mushaf al-Quran dan set buku Bulugh al-Maram.

Antara tetamu kehormat yang turut serta dalam Program Kayuhan Komuniti termasuklah YBrs. Dr. Arham Abdullah, Timbalan Naib Canselor (Penyelidikan dan Inovasi), UMK dan YBhg. Datuk Abang Sallehuddin Abg. Shokeran, Ketua Pengarah DBP.


Program IFLA: Strategi Inovasi dan Kreatif Pusat Sumber Sekolah

Nusajaya – “Para pelajar pada hari ini, tanpa mengira waktu mahupun lokasi, hanya perlu menaip di peranti untuk mencari maklumat tentang sesuatu perkara. Maka itu, pusat sumber sekolah wajar mencari kaedah yang lebih dikemas kini sesuai dengan perkembangan teknologi pada hari ini.”

Begitulah yang dinyatakan oleh Tuan Haji Azman Haji Adnan, Pengarah Bahagian Pembangunan Kurikulum di Kementerian Pendidikan Malaysia dalam ucapannya ketika merasmikan majlis penutup Program IFLA 4.0 di Educity, Nusajaya, Johor.

Program tersebut berlangsung selama dua hari, iaitu pada 25 hingga 26 Mac 2022 di Educity, Nusajaya, Johor. Program IFLA (Innovative, Futuristic, Library and Academia) merupakan sebuah program yang mengumpulkan guru perpustakaan dan media (GPM) dari sekolah rendah dan menengah di seluruh Malaysia.

Tujuannya adalah untuk berkongsi idea dan aspirasi dalam memajukan pusat sumber sekolah yang menjadi tunjang utama pelajar di sekolah untuk mengakses maklumat.

Pada peringkat awal, program ini hanya melibatkan GPM di negeri Johor dan telah diadakan buat julung kalinya pada tahun 2018. Pelaksanaan program ini pada tahun berikutnya merekodkan penambahan penyertaan yang mendadak dari negeri-negeri lain.

Hal ini dikatakan demikian kerana program IFLA ini terbukti berjaya memberikan impak positif kepada sekolah setelah menyaksikan transformasi yang memberangsangkan berlaku di pusat sumber sekolah.

Selain itu, antara aktiviti yang telah diadakan dalam program IFLA 4.0 termasuklah lawatan ke Educity International College Library, resensi dan pelancaran tiga buah buku yang ditulis oleh persatuan GPM, perkongsian idea pelaksanaan program Nilam dan slot dekorasi pusat sumber sekolah. Program ini juga turut dimeriahkan oleh reruai jualan daripada beberapa pempamer termasuklah wakil penjual Dewan Bahasa dan Pustaka.

DBP selaku penaja program telah mengisi slot akhir, iaitu program Majalah Dalam Kelas (MDK) yang menampilkan editor majalah Dewan Siswa, Puan Siti Noorisa Abdul Khlil dan editor majalah Dewan Pelajar, Puan Fansurina Ramli, serta taklimat ringkas berkaitan dengan JendelaDBP oleh Puan Nur Shamiera Zahid dari Bahagian Pengedaran dan Pemasaran.


MDK Kembali Bersemuka

Untuk mendapatkan maklumat terkini, ikuti kami melalui Telegram

Nusajaya – Program Majalah Dalam Kelas (MDK) buat julung kalinya diadakan secara bersemuka selepas hampir tiga tahun dilaksanakan secara dalam talian disebabkan pandemik COVID-19. MDK yang diadakan di Educity, Nusajaya, Johor adalah bersempena dengan Program IFLA (Innovative, Futuristic, Library and Academia) yang menghimpunkan para guru pusat sumber yang terkenal di negeri Johor.

Menyingkap sejarah, Program MDK yang dilaksanakan oleh Bahagian Majalah dan Bahagian Perniagaan, Dewan Bahasa dan Pustaka (DBP) pada tahun 1989 merupakan program yang diadakan bagi membantu guru bahasa Melayu, khasnya dalam mempelbagaikan kaedah, teknik dan bahan dalam proses pengajaran dan pembelajaran (P&P) bahasa Melayu di sekolah. Modul MDK telah diperkenalkan oleh Azizul Rahman Abdul Rahman. Sebelum ini, beliau merupakan guru  bagi mata pelajaran bahasa Melayu.

Sejak diperkenalkan, MDK telah dilaksanakan dengan editor majalah DBP, khususnya editor majalah Dewan Siswa dan Dewan Pelajar turun padang menyantuni guru dan para pelajar di sekolah yang terpilih untuk memberikan penerangan tentang dua majalah tersebut dan melaksanakan aktiviti berkaitan dengan penggunaan majalah Dewan Siswa dan Dewan Pelajar di dalam kelas.

Antara aktivitinya adalah seperti “Menukarkan Cerpen, Rencana atau Visual kepada Pantun”, “Menterjemahkan Puisi kepada Bentuk Visual”, “Menulis Ulasan Cerpen”, “Membina Silang Kata”, “Melagukan Sajak” dan “Mengenal Pasti Watak dan Perwatakan dalam Cerpen.

Dalam program IFLA, para guru diberikan penerangan tentang pengenalan majalah Dewan Siswa dan Dewan Pelajar oleh Puan Siti Noorisa Abdul Khlil (Editor Dewan Siswa) dan Puan Fansurina Ramli (Editor Dewan Pelajar). Seterusnya, para guru dikehendaki menukarkan komik kepada cerpen dan menukarkan rencana kepada pantun sebagai tugasan semasa MDK berlangsung. Bahan untuk aktiviti yang dilaksanakan adalah menggunakan majalah Dewan Siswa dan Dewan Pelajar sepenuhnya.

Para guru begitu teruja kerana menurut mereka, kedua-dua majalah ini bukanlah asing bagi mereka. Hal ini dikatakan demikian kerana, mereka melanggan majalah ini dan dibaca untuk menambahkan pengetahuan semata-mata. Walhal mereka tidak mengetahui bahawa setiap ruangan dalam majalah tersebut boleh dijadikan aktiviti pembelajaran bersama-sama pelajar di dalam bilik darjah.  Selain itu, para guru ini mengakui bahawa aktiviti MDK begitu menyeronokkan, dan sesuai dengan keperluan semasa pelajar.


Guru Pembina Generasi Hebat dan Dinamik

Putrajaya – “Tanggungjawab dalam melahirkan generasi yang hebat dan menjadi pewaris negara akan datang terletak di bahu dan di tangan bakal guru.” Petikan kata-kata tersebut merupakan antara inti pati ucapan perasmian Istiadat Konvokesyen Institut Pendidikan Guru Kementerian Pendidikan Malaysia ke-11 oleh Menteri Kanan Pendidikan, YB Dr. Radzi Jidin.

Istiadat tersebut diadakan pada 27 hingga 31 Mac di Pusat Konvensyen Antarabangsa Putrajaya (PICC). Graduan yang menamatkan pengajian serta latihan perguruan di 27 institut pendidikan guru kampus dan English Language Teaching Centre (ELTC) menerima pengiktirafan melalui penganugerahan ijazah, diploma dan sijil. Graduan tersebut juga diraikan dalam satu istiadat konvokesyen berpusat berdasarkan sidang dan pengkhususan pengajian tertentu. Sebanyak 8799 orang pelajar bagi tahun 2020 dan 2021 terlibat dalam istiadat konvokesyen ini.

Semasa ucapan perasmian, YB Menteri Pendidikan juga menekankan bahawa pentingnya proses menuntut ilmu yang berpanjangan. Walaupun telah tamat pengajian, namun pencarian ilmu harus diteruskan selagi hayat dikandung badan. Ujar beliau,

para graduan harus memahami bahawa menuntut ilmu ibarat sentiasa berada dalam dunia perantauan. Sifat merantau dalam mencari dan menuntut ilmu harus diteruskan dalam kehidupan.

Selain itu, beliau turut menyentuh tentang konsep “Sekolahku SEJAHTERA”. Konsep tersebut mengandungi 14 elemen penting berkaitan dengan nilai-nilai murni yang membantu dalam membentuk murid yang berkualiti tinggi.

14 elemen tersebut ialah selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi.

Beliau menyatakan harapan agar para graduan turut bersama-sama dalam merealisasikan dan menerapkan elemen tersebut dalam keperibadian murid.

Dalam dunia yang semakin mencabar sekarang, para guru harus melengkapkan diri dengan pelbagai kemahiran serta cakna terhadap keadaan sekeliling yang sentiasa berubah. Guru yang memiliki sikap itulah yang akan melahirkan seorang murid yang bakal menjadi pemimpin yang akan membawa negara lebih maju ke hadapan. Beliau juga memberikan penghargaan kepada para graduan yang terpaksa melalui tempoh pembelajaran dalam situasi pandemik COVID-19 yang cukup mencabar. Cabaran yang dihadapi tersebut terbukti bukan menjadi batu penghalang kepada para graduan.


Memartabatkan Perjuangan Idea dan Pemikiran Ilmuwan

Kangar – Kepesatan dunia digital dan Internet tatkala memerangi COVID-19 sememangnya sesuatu cabaran besar bagi sesebuah institusi pendidikan, termasuklah Universiti Sains Malaysia (USM) untuk kekal relevan dalam usaha melahirkan siswazah yang berjaya.

Dalam hal ini, institusi pendidikan bukan sahaja dapat melahirkan siswazah yang berkualiti dan berintegriti sebagai pemimpin masa depan, namun penting juga bagi pihak berkuasa, pembuat dasar dan pelaksana dasar untuk menerima sebarang idea dan pemikiran ilmuwan dalam melakukan anjakan paradigma.

Titah Raja Perlis, Duli Yang Maha Mulia (DYMM) Tuanku Syed Sirajuddin Jamalullail yang juga merangkap Tuanku Canselor USM berharap agar sumbangan ahli akademik dan ilmuwan USM terus dihargai, lantas menjadi sumber rujukan dalam menyelesaikan masalah negara. Baginda juga turut mendoakan agar USM terus berupaya melakukan perubahan demi kebaikan pembangunan masyarakat dan negara.

“Syabas dan tahniah kepada seluruh kepimpinan dan warga USM yang terus menunjukkan prestasi cemerlang meskipun berdepan dengan COVID-19 yang jelas mengubah norma kehidupan masyarakat sejagat.

“Maka itu, kita harus menjadi lebih kreatif dan inovatif dalam menghadapi segala cabaran yang ada khususnya dunia digitalisasi ini,” titah DYMM Tuanku Syed Sirajuddin ketika berkenan berangkat menandatangani plak semasa menyempurnakan majlis perasmian Ulang Tahun Penerbit USM ke-50 di Dewan Bakawali, Mess Pegawai Kanan Polis DiRaja Malaysia, Jalan Raja Muda, Kangar Perlis semalam.

Keberangkatan tiba baginda yang diiringi oleh Raja Perempuan Perlis, DYMM Tuanku Tengku Fauziah Almarhum Tengku Abdul Rashid, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil dalam majlis ini telah disambut oleh Naib Canselor, Prof. Dato’ Dr. Faisal Rafiq Mahamd Adikan, Pro-Canselor, Timbalan Naib Canselor serta kepimpinan tertinggi universiti.

Menariknya dalam majlis anugerah ini, DYMM Tuanku Raja sendiri telah menyampaikan Anugerah Sanggar Sanjung bagi kategori “Ketokohan” sebagai tanda penghargaan terhadap pemimpin USM, manakala bagi kategori “Paten” disampaikan oleh Tan Sri Datuk Mustafa Mansur dan kategori “Penerbitan Jurnal dan Geran Penyelidikan Antarabangsa” disampaikan oleh Tan Sri Dato’ Dr. M. Jegathesan. Selain itu, penyerahan empat anugerah yang terdiri daripada “Pendidik Sanjungan”, “Pentadbir Sanjungan”, “Sanjungan Industri” dan “Kepimpinan Masyarakat” pula disampaikan oleh Tan Sri Datuk Dr. Zulkefli A.Hassan.

Pada masa yang sama, Yang Dipertua Negeri Melaka Tun Seri Setia (Dr.) Hj. Mohd Ali Mohd Rustam dan isterinya, Toh Puan Datuk Wira Hajah Asmah Abdul Rahman juga turut hadir ke majlis tahunan ini bagi mengiktiraf dan mendorong pencapaian warga USM agar terus cemerlang dalam pelbagai bidang khususnya akademik, penerbitan, penyelidikan dan pentadbiran sama ada di dalam negara mahupun di persada dunia.


Perjalanan Setahun SMJ

Untuk mendapatkan maklumat terkini, ikuti kami melalui Telegram

Kota Kinabalu – Dewan Sipadan Sabah International Convention Centre (SICC), pada pagi ini dilimpahi dengan cahaya gemerlapan dan tepukan gemuruh oleh kira-kira 2000 orang tetamu yang menghadiri Majlis Sambutan Setahun Hala Tuju Sabah Maju Jaya.

Hal ini dikatakan demikian kerana majlis yang penuh gilang-gemilang itu membawa nilai dan makna yang amat besar kepada rakyat di negeri ini untuk sebuah perjalanan dan langkah Sabah untuk terus ke hadapan.

“Majlis ini bukan sekadar meraikan sebahagian daripada pencapaian kita dalam tempoh setahun, tetapi majlis ini adalah wahana untuk kita bermuhasabah diri, wacana untuk kita berhadapan dengan realiti dan wadah untuk kita terus bersatu hati, meningkatkan khidmat bakti demi kepentingan pertiwi. Hala tuju ini merupakan satu perjalanan yang panjang. Demi memastikan kita sentiasa berada di landasan yang tepat, kita perlu menentukan garis masa dan melaksanakan retrospektif aspirasi, iaitu meninjau status prestasi, dan memperteguh tekad aspirasi,” ucap Ketua Menteri Sabah, Datuk Seri Panglima Hajiji Noor dalam ucapan perasmiannya pada majlis tersebut.

Beliau turut mengingatkan bahawa kerajaan negeri yang terbentuk pada hari ini diperkukuh melalui Muafakat Gabungan Rakyat Sabah (GRS) – Barisan Nasional (BN) dan ditubuhkan melalui mandat rakyat pada tarikh keramat 29 September 2020. Dalam tempoh genap enam bulan, iaitu pada 29 Mac 2021, kerajaan negeri telah membentangkan Hala Tuju Sabah Maju Jaya. Hala Tuju ini berteraskan Aku Janji GRS – BN dalam Pilihan Raya Negeri (PRN) ke-16 dan dimurnikan dengan aspirasi rakyat melalui pelbagai sesi libat urus.

“Dalam Majlis Setahun Kerajaan GRS – BN Bersama Rakyat pada 29 September 2021, kita telah menzahirkan komitmen bahawa status pelaksanaan dan pencapaian setiap kementerian akan dibentangkan kepada umum pada setiap tahun bermula pada tahun pertama, iaitu pada 29 Mac 2022. Berikutnya, pada 25 Januari 2022, dalam Perhimpunan Penjawat Awam Bersama Ketua Menteri, saya telah mengarahkan agar pengisian Majlis Sambutan Setahun Hala Tuju SMJ disertakan dengan penganjuran hari terbuka untuk membolehkan rakyat mendengar, melihat dan merasai nilai dan makna di sebalik pelan pembangunan ini. Kini, saat yang dinantikan telah tiba. Bermula semalam, semua kementerian, pelbagai agensi dan syarikat berkaitan kerajaan (GLC) termasuk agensi persekutuan telah mempersembahkan inisiatif dan program masing-masing melalui Showcase Sabah Maju Jaya di sekitar ruang legar di dewan ini. Pameran selama tiga hari hingga 30 Mac ini adalah terbuka kepada orang ramai,” ucap Datuk Seri Panglima Hajiji.

Beliau turut menjelaskan bahawa genap setahun yang lalu juga beliau telah menyerahkan Dokumen Hala Tuju SMJ kepada semua Ahli Jemaah Menteri sebagai simbolik amanah dan pertanggungjawaban untuk memimpin pelaksanaan pelan pembangunan ini di setiap kementerian. Pendekatan ini dilaksanakan sebagai sebahagian daripada manifestasi tekad dan komitmen barisan anggota pentadbiran kerajaan negeri dan pengurusan tertinggi setiap kementerian. Tujuan tidak lain tidak adalah untuk memastikan setiap peringkat kepimpinan diberikan penghakupayaan yang datang bersama pertanggungjawaban terhadap amanah yang digalas. Hal ini termasuklah tanggungjawab pelaporan kepada rakyat selaku pemegang taruh dan klien utama. Pendekatan ini juga menurut Ketua Menteri akan diperluas kepada semua peringkat termasuklah pengurusan badan berkanun, agensi awam hingga ke peringkat pentadbiran daerah.

“Hasrat kita adalah untuk memastikan jentera kerajaan di semua peringkat menjunjung pelan ini ini sebagai satu amanah dan melaksanakan pelan pembangunan ini dengan sepenuh iltizam demi kepentingan anak watan dan tanah air tercinta. Pada masa yang sama, saya amat menghargai penglibatan jentera kerajaan persekutuan dalam majlis ini termasuklah penyertaan dalam pengisian wadah (showcase) sebagaimana yang saya hasratkan melalui Setiausaha Persekutuan Sabah pada Januari lalu. Saya mahu peranan jentera kerajaan persekutuan di Sabah terus diperkasakan seiring dengan jentera kerajaan negeri, sebagaimana sejak dari awal kita telah menjajarkan pelaksanaan Hala Tuju SMJ dengan agenda Wawasan Kemakmuran Bersama 2030. Sehubungan itu, sebagai Pengerusi Majlis Tindakan Pembangunan Negeri, saya mahu pelaporan status pencapaian inisiatif agensi persekutuan yang mempunyai hubung kait dengan teras serta objektif Pelan Pembangunan SMJ dijadikan satu daripada agenda Majlis Tindakan Pembangunan Negeri (MTPNg). Saya mahu sinergi antara jentera kerajaan negeri dengan kerajaan persekutuan dapat diperkasakan dan bergerak pantas secara seiring pada landasan yang tepat menuju destinasi yang sama. Hal ini merupakan antara objektif penganjuran majlis ini, iaitu untuk memastikan semua pihak mempunyai rasa kepunyaan bersama kepada Hala Tuju Sabah Maju Jaya, dan rasa keperluan untuk bertindak segera bagi melaksanakan setiap inisiatif Sabah Maju Jaya atau lebih dikenali sebagai SMJ, serta rasa kebanggaan pencapaian (sense of accomplishment) ketika menjadi sebahagian daripada usaha menjayakan sesuatu inisiatif dalam Pelan Pembangunan SMJ,” ucap Datuk Seri Panglima Hajiji.

Beliau turut mengingatkan bahawa mencipta kejayaan bukan sesuatu yang mudah. Namun begitu, kita tidak akan merasai nikmat kejayaan selagi kita tidak merancang, membina tangga dan melangkah menuju mercu kejayaan. Atas sebab itu, sebaik-baik diberikan mandat untuk memimpin kerajaan negeri, beliau memfokuskan usaha untuk menyediakan rancangan dalam bentuk hala tuju pembangunan.

“Saya mengambil alih pentadbiran kerajaan negeri dengan berhadapan dengan pelbagai cabaran dan suka saya berkongsi beberapa cabaran utama sebagai satu retrospektif untuk melihat di mana kita bermula. Cabaran pertama merupakan keperluan mendesak untuk mengisi vakum dalam konteks lakaran agenda pembangunan. Sesebuah pentadbiran harus memiliki pelan perancangan termasuk meletakkan keutamaan mengikut tuntutan semasa. Kita tidak boleh menggerakkan kerajaan secara biasa, iaitu meneruskan apa-apa yang ada di atas meja atau di depan mata. Jika itu pendekatan yang dipilih, kita tidak akan dapat menggerakkan jentera kerajaan secara kolektif menuju satu destinasi dengan aspirasi yang sama,” ucap Datuk Seri Panglima Hajiji Noor.

Cabaran kedua menyaksikan berlaku tren kemorosotan pertumbuhan ekonomi negeri untuk tempoh tiga tahun secara berturut-turut. Bermula pada kadar pertumbuhan ekonomi yang agak tinggi, iaitu 8.1 peratus pada tahun 2017, pertumbuhan telah menguncup kepada kadar 1.5 peratus pada tahun 2018 dan terus menguncup kepada kadar 0.5 peratus pada tahun 2019. Pada ketika Kerajaan GRS-BN mula dibentuk pada penghujung September 2020, tren kemerosotan ini dijangka berterusan bagi tahun 2020 dengan kadar penyusutan hingga ke paras negatif. Cabaran ketiga dan merupakan cabaran yang amat getir adalah penularan pandemik COVID-19 di seluruh dunia. Hal ini dikatakan demikian kerana tidak pernah dalam sejarah seorang ketua menteri dan kerajaan pimpinannya yang baharu dibentuk serta merta berhadapan dengan kegawatan yang luar biasa. Krisis yang dihadapi melibatkan soal ancaman nyawa dan tekanan sara hidup rakyat serta gugatan ekonomi yang berpunca daripada faktor di luar kawalan semua pihak.Cabaran keempat pula berlaku apabila situasi menjadi bertambah mencabar apabila jentera kerajaan tidak dapat digerakkan sepenuhnya atas keperluan Perintah Kawalan Pergerakan (PKP).

“Saya amat bersyukur, setelah 18 bulan berlalu, iaitu sejak saya memimpin kerajaan, kita berupaya membendung keadaan dan bangkit daripada belenggu permasalahan dan untuk kesekian kalinya, saya ingin mengambil kesempatan ini untuk merakamkan ucapan setinggi-tinggi terima kasih kepada semua pihak yang terlibat dalam usaha menangani cabaran pandemik, khususnya buat para petugas barisan hadapan. Begitu juga penghargaan perlu diberikan kepada sekalian rakyat yang telah memberikan kerjasama terhadap segala usaha kerajaan dengan kesabaran, disiplin dan semangat kekitaan sebagai sebuah Keluarga Malaysia sebagaimana yang diterjemahkan melalui tema kita jaga kita“.

Tambah beliau lagi, berkat kesungguhan dan muafakat semua pihak, usaha dilakukan telah menunjukkan perkembangan yang positif dan menghasilkan pelbagai pencapaian yang signifikan. Antara pemboleh daya penting adalah kemampanan fiskal. Keupayaan Sabah untuk meningkatkan perbelanjaan bagi faedah rakyat akan bergantung pada kemampanan hasil negeri. Maka itu, antara fokus Hala Tuju SMJ adalah untuk meningkatkan hasil negeri melalui pelbagai pendekatan termasuk strategi percukaian. Sebagaimana yang telah diumumkan, Sabah telah melakar sejarah baharu dengan kutipan hasil tertinggi negeri bagi tahun 2021. Pertama kali sejak merdeka Sabah berjaya menembusi angka RM5 bilion dengan jumlah keseluruhan kutipan bagi tahun kewangan berakhir pada 31 Disember 2021 sebanyak RM5.449 bilion.

Kerajaan negeri juga ujar Datuk Seri Panglima Hajiji sedang dalam peringkat akhir memuktamadkan perundingan dengan kerajaan persekutuan berhubung dengan kajian semula pemberian khas kepada Negeri Sabah di bawah Perkara 112D Perlembagaan Persekutuan.

“Kita yakin rundingan ini akan dapat memberikan jumlah pertambahan pemberian khas pada kadar yang signifikan sekali gus akan membantu meningkatkan hasil negeri. Kita juga mensasarkan pertambahan hasil negeri dengan penerokaan sumber baharu, inisiatif pelaburan dan pelbagai aktiviti ekonomi lain melalui pembayaran seperti cukai, premium tanah dan royalti. Sejajar dengan usaha menggalakkan penglibatan badan berkanun dan GLC dalam sektor ekonomi, kerajaan juga akan mempertimbangkan strategi pemerkasaan amalan tadbir urus korporat. Matlamat utama kita adalah untuk memastikan semua badan dan syarikat terlibat menunaikan tanggungjawab pembayaran dividen yang lebih tinggi. Pada tahun 2021, kerajaan negeri telah menerima sejumlah RM112.2 juta dividen daripada badan berkanun dan GLC yang merupakan peningkatan sebanyak 12.9 peratus berbanding dengan tahun 2020,” ucap Datuk Seri Panglima Hajiji.

Yang turut disentuh termasuklah agenda meningkatkan kecemerlangan perkhidmatan awam termasuk badan berkanun dan agensi awam merupakan satu usaha berterusan sejajar dengan peranan penting dalam menjayakan hala tuju kerajaan. Antara pendekatan yang telah dilaksanakan termasuklah pengenalan Polisi Amalan Baik Peraturan Negeri Sabah (GRP Sabah), peluang pengajian dan latihan hingga ke peringkat doktor falsafah, latihan dalam perkhidmatan, pemerkasaan pentadbiran daerah, pewujudan pelan antirasuah dan pelbagai inisiatif lain.

Kerajaan negeri juga melaksanakan strategi untuk memberikan pendedahan awal kepada graduan muda tempatan untuk mendapat pengalaman dalam perkhidmatan awam melalui Program Hi-Talent dan Felo Sabah Maju Jaya. Program ini sekali gus menjadi platform untuk mengenal pasti potensi calon berkelayakan untuk dipertimbangkan perkhidmatan dalam kerajaan. Sementara itu, keberkesanan sistem penyampaian juga melibatkan pemboleh daya kerajaan digital yang berteraskan teknologi dan inovasi. Selain memanfaatkan pelbagai inisiatif program pendigitalan kerajaan yang dilaksanakan oleh kerajaan persekutuan melalui kerjasama pintar, kerajaan negeri juga telah berjaya merangka Pelan Transformasi Digital. Pelaksanaan pelan ini melibatkan tiga fasa, iaitu Fasa Automasi Digital, Fasa Transformasi Digital dan Fasa Inovasi Digital. Inisiatif Kerajaan Digital diyakini akan memacu usaha meningkatkan keberkesanan perkhidmatan dan sistem penyampaian kerajaan sekali gus membantu kejayaan pelan pembangunan negeri.

Mengakhiri ucapannya, Datuk Seri Panglima Hajiji menjelaskan bahawa secara keseluruhannya, telah banyak kejayaan yang dicapai dalam tempoh setahun Hala Tuju SMJ, namun masih banyak yang perlu terus diusahakan.

“Saya ingin merakamkan ucapan penghargaan kepada semua pihak yang terlibat dalam perjuangan murni ini. Perjalanan seterusnya menuntut kita bekerja dengan lebih keras dengan sederap langkah sebagai satu pasukan. Demi memperkemaskan gerak kerja penyelarasan di semua peringkat termasuk kerjasama dengan pihak yang berkepentingan, kita melihat keperluan untuk menginstitusikan Sekretariat Hala Tuju Sabah Maju Jaya sebagai satu badan penyelarasan dan pemantauan pelaksanaan. Dengan mekanisme yang lebih komprehensif dan tersusun, kita yakin akan dapat melonjakkan pencapaian pelan pembangunan SMJ. Maka itu, saya mengajak semua untuk bersatu menjayakan Hala Tuju SMJ. Marilah kita meletakkan kepentingan besar tanah air melebihi segala kepentingan lain. Kita pasti ada perbezaan, namun biarlah kita melihat kepada titik persamaan. Sungguhpun kita tidur lain-lain bantal, lain-lain bilik, dan mungkin lain-lain rumah, namun yang pasti, bumi tempat dipijak tetap sama – Sabah tanah air tercinta.  Saya yakin kita punyai mimpi yang sama, hasrat dan cita-cita yang serupa, iaitu ingin melihat negeri Sabah yang lebih maju dan berjaya, aman dan makmur dalam Malaysia”.


Sabah Mampu Kembali sebagai Kuasa Besar Industri

Untuk mendapatkan maklumat terkini, ikuti kami melalui Telegram

Kota Kinabalu – Pelbagai strategi yang berkaitan dengan aspek pemboleh daya berjalan seiring dalam memacu pelaksanaan tiga teras utama Hala Tuju Sabah Maju Jaya (SMJ). Kejayaan tersebut diumumkan oleh Ketua Menteri Sabah, Datuk Seri Panglima Hajiji Noor, dalam ucapan perasmiannya bersempena dengan Majlis Sambutan Setahun Hala Tuju Sabah Maju Jaya, yang berlangsung pada pagi ini, di Sabah International Convention Centre (SICC).

Menurutnya, banyak inisiatif dan program yang telah direalisasikan di bawah teras pertama, iaitu melonjakkan pertumbuhan ekonomi melalui tiga Sektor Fokus Utama, iaitu Pertanian, Perindustrian dan Pelancongan yang kelak akan dihuraikan oleh setiap kementerian yang bertanggungjawab.

Fokus pertumbuhan sektor pertanian adalah untuk membina rantaian nilai, khususnya pengeluaran, penghasilan, pemprosesan dan pemasaran. Selain itu, untuk memastikan sektor ini lebih kompetitif melalui teknologi dan inovasi, usaha pemodenan ini melibatkan kumpulan petani, penternak dan nelayan sekali gus membantu membina kapasiti mereka dengan pelbagai bantuan serta bimbingan. Sementara itu, pelbagai usaha sedang digerakkan untuk melonjakkan potensi sebenar sektor perindustrian negeri Sabah.

“Kita optimis Sabah boleh kembali berada pada kedudukan sebagai kuasa besar industri (industrial powerhouse) di negara ini sebagaimana dalam era 1980-an. Maka itu, antara inisiatif yang dilaksanakan termasuklah penambahbaikan infrastruktur, pembinaan kapasiti keusahawanan, penerokaan sumber khazanah secara mapan dengan rantaian nilai yang lebih tinggi, peningkatan pelaburan dan penyertaan syarikat tempatan dalam subsektor strategik,” jelasnya.

Dalam konteks ini, antara yang diberikan fokus termasuklah meningkatkan penyertaan bermakna negeri dan syarikat tempatan dalam industri minyak dan gas. Kejayaan kerajaan negeri dalam menandatangani Perjanjian Kerjasama Komersial (CCA) dengan PETRONAS pada 7 Disember 2021 merupakan langkah penting merealisasikan hasrat tersebut. Melalui CCA, Sabah akan mempunyai suara, penyertaan dan perkongsian hasil yang lebih besar dalam industri minyak dan gas.

“Tidak sampai sebulan dari tarikh CCA dimeterai, kita telah dapat melihat hasilnya dengan Pelancaran Pelan Induk Gas Sabah (SGM) pada 4 Januari 2022. SMJ Petroleum Sdn. Bhd. telah ditubuhkan sebagai entiti negeri yang akan menyelaraskan tindakan susulan dan kerjasama dengan PETRONAS serta pemain industri minyak dan gas yang lain. Kerjasama rapat ini bermatlamat untuk mewujudkan persekitaran yang kondusif bagi kemajuan industri berkenaan di negeri ini sekali gus melonjakkan rantaian nilai penyertaan syarikat berkaitan kerajaan (GLC) berkaitan dan syarikat-syarikat tempatan lain. Alhamdulillah, pada hari ini kita bakal menyaksikan majlis menandatangani perjanjian dan memorandum persefahaman yang melibatkan inisiatif pelaburan di Taman Perindustrian Minyak dan Gas Sipitang (SOGIP),” ucap Datuk Seri Panglima Hajiji.

Sementara itu, bagi sektor pelancongan, usaha sedang giat dilaksanakan bagi pembukaan produk pelancongan untuk pelancongan domestik dan sekali gus pembukaan sempadan negara secara berperingkat bermula 1 April 2022. Agensi-agensi berkaitan sedang melaksanakan promosi pelancongan yang lebih agresif, menyelenggarakan produk pelancongan sedia ada, memperkasa infrastruktur dan kemudahan asas, serta meneroka peluang baharu. Antara strategi yang dilaksanakan termasuklah mempromosikan Sabah sebagai destinasi pelancongan luar bandar bertaraf dunia sejajar dengan matlamat mencapai ASEAN Standard menjelang tahun 2025. Kini, Sabah mempunyai lebih daripada 500 orang pengusaha pelancongan desa berasaskan komuniti.

Selain itu, kerajaan juga mengambil inisiatif untuk merintis lonjakan imej dan persekitaran bandar utama khususnya Bandaraya Kota Kinabalu sebagai pintu masuk udara utama. Selain menambah baik prasarana dan kebersihan, landskap dan wajah Kota Kinabalu pada masa hadapan akan berubah dengan pelaksanaan pelbagai jenis projek pembangunan seperti di kawasan Waterfront, Star City, Hyatt Centric, The Shore, Sadong Jaya, Coral Bay, Tanjung Aru Eco Development, Jesselton Quay Central, Pavillion Harbour City, Jesselton 101, Botanical Garden, pengindahan Menara Jam Atkinson dan banyak lagi.

Secara keseluruhannya, lonjakan pembangunan ketiga-tiga sektor ekonomi utama di bawah Hala Tuju SMJ akan melibatkan inisiatif pelaburan sebagai enjin pertumbuhan. Sabah pastinya tidak boleh hanya bergantung pada inisiatif dan sumber domestik. Atas sebab itu, Datuk Seri Panglima Hajiji  amat bertegas dalam aspek keterbukaan dan komitmen dalam meningkatkan pelaburan.

“Sering saya ulangi bahawa kita mesti mengamalkan pendekatan mesra pelabur termasuk dalam urusan birokrasi. Hal ini dikatakan demikian kerana penilaian persekitaran pelaburan yang kondusif itu bukan hanya dalam konteks kestabilan, infrastruktur fizikal dan kekayaan sumber, tetapi juga polisi serta peraturan kerajaan dan amalan tadbir urus serta sikap jentera sesebuah kerajaan. Saya menyeru semua agensi berkaitan untuk menjadikan inisiatif pelaburan asing yang melibatkan syarikat Kumpulan LINACO bagi penanaman kelapa bersepadu, dan syarikat SK Nexilis bagi pembuatan kerajang tembaga, sebagai contoh dan model kejayaan untuk merealisasikan pelaburan dalam tempoh kurang setahun dari tarikh MOU dimeterai,” ujarnya.

Teras utama kedua Hala Tuju SMJ, iaitu modal insan dan kesejahteraan rakyat akan digerakkan secara berterusan sebagaimana komitmen untuk bukan sahaja menjadikan negeri Sabah maju, tetapi rakyatnya juga berkemajuan. Pembangunan modal insan yang merupakan pelaburan masa hadapan dilaksanakan melalui penambahbaikan program-program sedia ada dan inisiatif-inisiatif baharu yang melibatkan pendidikan, latihan, bimbingan, bantuan pengembangan kerjaya dan keusahawanan. Antaranya inisiatif BUDI, BAKTI, BAIK, BISTARI, BISBAH, BAGUS, AKSA, Dewan Belia Sabah dan Majlis Perundingan Pelajar Sabah, PitchBorneo dan banyak lagi. Pada masa yang sama, Datuk Seri Panglima Hajiji turut menegaskan bahawa kerajaan terus komited untuk meningkatkan peluang biasiswa, dermasiswa dan pinjaman pendidikan.

Kesejahteraan rakyat juga akan terus menjadi teras penting dalam dasar dan program kerajaan. Dalam tempoh pandemik, kerajaan negeri telah membelanjakan peruntukan sejumlah RM1.2 bilion bagi membantu rakyat. Jumlah ini tidak termasuk bantuan bulanan dan bantuan sekali beri yang disalurkan kepada golongan yang memerlukan bagi kes kesihatan, bencana dan lain-lain.

Selain itu, pembinaan perumahan rakyat terus menjadi keutamaan. Antaranya termasuklah projek yang telah dan hampir siap, iaitu penyediaan sebanyak 750 unit rumah mampu milik di Papar dan di Tuaran. Sementara itu, dalam tempoh Rancangan Malaysia Ke-12 (RMK-12), pembinaan sebanyak 175 unit rumah mampu milik sedang bermula yang melibatkan kawasan Kemabong, Sukau, Melalap dan Beluran. Turut dilaksanakan termasuklah pembinaan kompleks perumahan penjawat awam di tapak seluas 136 ekar di Papar.

Kualiti dan tahap kesejahteraan rakyat juga bergantung pada akses kepada jaringan infrastruktur dan kelestarian hijau yang merupakan teras utama ketiga Hala Tuju SMJ. Keperluan penambahbaikan jaringan infrastruktur merupakan antara cabaran utama yang menuntut peruntukan yang amat besar. Kerajaan negeri akan terus bekerjasama rapat dengan kerajaan persekutuan untuk mengenal pasti mekanisme penyelesaian. Di samping itu, kerajaan turut memastikan projek-projek berimpak yang telah diluluskan dapat segera dilaksanakan dan disiapkan mengikut jadual seperti Projek Lebuh Raya Pan Borneo, Jalan-jalan Luar Bandar dan Program JENDELA.

Tidak ketinggalan, kerajaan negeri juga sentiasa komited untuk melaksanakan semua inisiatif yang dirancang dalam agenda kelestarian hijau. Maka itu, Sabah akan memastikan sasaran sebanyak 30 peratus atau seluas 2.2 juta hektar kawasan hutan Sabah diwartakan sebagai Kawasan Dilindungi Sepenuhnya (TPAs). Hal ini sekali gus menjadikan Sabah sebagai teras kepada pelaksanaan Heart of Borneo Initiative. Sabah juga telah mendahului rekod tertinggi dalam menjayakan Kempen Penanaman 100 Juta Pokok bagi suku tahun pertama 2022. Selain itu, Jabatan Perhutanan Sabah telah berjaya merangka Pelan Tindakan Pembangunan Ladang Hutan 2022 – 2036.


Ketua Menteri Sabah Melawat Reruai DBP

Kota Kinabalu – Ketua Menteri Sabah, Datuk Seri Panglima Hajiji Noor, dalam Majlis Sambutan Setahun Sabah Maju Jaya yang berlangsung di Sabah International Convention Centre (SICC), pada petang ini turut meluangkan masa melawat reruai Dewan Bahasa dan Pustaka (DBP) Cawangan Sabah.

Kehadiran beliau disambut oleh Pengarah Jabatan Penerbitan DBP, Tuan Haji Razali Che Mat dan Pengarah DBP Cawangan Sabah, Puan Aminah Awang Basar yang turut menyampaikan bingkai gambar istimewa kepada Datuk Seri Panglima Hajiji yang memaparkan kulit Dewan Masyarakat  Edisi Khas, Setahun Sabah Maju Jaya. Lebih bermakna, Dewan Masyarakat  Edisi Khas tersebut turut diedarkan kepada lebih daripada 2000 orang tetamu yang menghadiri majlis gilang-gemilang itu.

Reruai DBP Cawangan Sabah yang bernombor 27 juga berjaya mendapat perhatian pengunjung yang hadir setelah mereka tertarik dengan pelbagai bahan bacaan yang dipamerkan antaranya termasuklah Kamus Perdana, Kamus Murut Tahol – Melayu Dewan, majalah terbitan DBP dan pelbagai buku tulisan pengarang tersohor negara. Pengunjung turut diberikan diskaun istimewa sepanjang pameran berlangsung, iaitu dari 28 hingga 31 Mac 2022.


Penentu Sosial Kesihatan: Faktor Sosial Mempengaruhi Kesihatan

Untuk mendapatkan maklumat terkini, ikuti kami melalui Telegram

Usaha untuk meningkatkan kesihatan dalam kalangan rakyat Malaysia secara amnya memfokuskan kepada sistem penjagaan kesihatan yang tersedia di dalam negara. Walau bagaimanapun, kesihatan seseorang bukan sahaja ditentukan oleh elemen sistem kesihatan itu sendiri seperti nisbah doktor, jururawat atau bilangan kemudahan kesihatan kepada penduduk, namun perhatian perlu diberikan kepada faktor lain yang boleh menentukan kesihatan seseorang seperti faktor sosial, ekonomi dan persekitaran. Faktor tersebut dinamakan sebagai “penentu sosial kesihatan”.

Menurut Persatuan Kesihatan Dunia (WHO), penentu sosial kesihatan juga dikenali sebagai The Social Determinants of Health, yang merupakan faktor di luar bidang perubatan yang mempengaruhi atau menentukan tahap kesihatan seseorang. Hal ini bermaksud adalah sesuatu keadaan dalam persekitaran apabila seseorang itu dilahirkan, membesar, bermain, belajar, bekerja, beribadah, usia dan menjalani kehidupan yang dapat mempengaruhi kualiti hidup dan kesihatan seseorang. Antaranya termasuklah faktor seperti status sosioekonomi, pendidikan, perumahan, persekitaran, pekerjaan, sokongan sosial dan juga akses kepada sistem kesihatan.

Penentu sosial kesihatan merupakan elemen yang sangat penting dalam usaha untuk meningkatkan kesihatan dan merapatkan jurang ketidaksamaan kesihatan sesebuah masyarakat. Walaupun sistem penjagaan kesihatan sesebuah negara itu baik, namun perkara tersebut bukanlah satu-satunya penentu bahawa masyarakatnya mempunyai kesihatan yang baik.

Berdasarkan kajian, didapati bahawa hasil kesihatan seseorang atau masyarakat itu ditentukan daripada pelbagai faktor penyumbang seperti genetik, amalan sikap kesihatan dan faktor sosial serta persekitaran. Kajian juga mendapati bahawa sikap dan amalan kesihatan seperti merokok, pemakanan, aktiviti fizikal dan status sosioekonomi itu menjadi pemacu utama dalam menentukan hasil atau tahap kesihatan seseorang.

Pada masa yang sama, faktor sosial dan ekonomi juga membentuk amalan dan sikap seseorang itu dalam menguruskan kesihatan mereka. Sebagai contoh, kanak-kanak yang lahir dari latar belakang keluarga yang susah dan mempunyai taraf pendidikan yang rendah adalah lebih cenderung untuk hidup dalam persekitaran yang tidak kondusif seperti keadaan perumahan yang tidak selamat, kotor, sesak dan kekurangan kemudahan awam. Keadaan seumpama ini berpotensi untuk merencatkan perkembangan kanak-kanak tersebut dari segi fizikal, mental dan emosi mereka. Pemerhatian lain juga menunjukkan apabila semakin rendah taraf sosioekonomi seseorang itu, maka taraf kesihatan mereka juga akan merudum.

Kestabilan dan kemaslahatan ekonomi antara satu daripada faktor utama untuk menentukan kesihatan seseorang. Di Malaysia, hampir enam peratus masyarakat hidup dalam kemiskinan dan kebanyakannya tidak mempunyai keperluan asas yang mencukupi seperti makanan sihat, penjagaan kesihatan dan perumahan yang selamat.

Individu yang tidak mempunyai pekerjaan atau pendapatan yang stabil juga dilaporkan lebih cenderung untuk hidup dalam kemiskinan dan tidak sihat. Tambahan pula, individu kurang upaya atau mempunyai penyakit juga berisiko dari sudut ekonomi dan kesihatan, disebabkan oleh keupayaan mereka untuk bekerja lebih terbatas dan sukar atau tidak mempunyai pekerjaan.

Persekitaran tempat tinggal dapat memberikan kesan besar kepada tahap kesihatan dan kemaslahatan. Di Malaysia, ramai golongan masyarakat dari latar belakang sosioekonomi rendah, terutamanya golongan miskin bandar, tinggal di perumahan atau kejiranan yang tidak selamat, kotor, sesak dan tidak mempunyai kemudahan asas yang sepatutnya. Masalah ini tidak hanya berlaku dalam kalangan golongan bersosioekonomi rendah, malah turut berlaku dalam kalangan masyarakat vulnerable, seperti pendatang asing dan orang gelandangan. Persekitaran seumpama itu cenderung untuk mendatangkan kesan buruk terhadap kesihatan penduduk dari segi fizikal, mental dan sosial.

Tahap pendidikan seseorang juga mempunyai peranan yang besar dalam menentukan kesihatan. Pemerhatian lepas menunjukkan individu yang mempunyai pendidikan yang lebih tinggi cenderung untuk menjadi lebih sihat dan mempunyai  jangka hayat yang lebih panjang. Sebagai contoh, kanak-kanak yang tidak mempunyai akses kepada pendidikan berkualiti seperti kanak-kanak dari keluarga berpendapatan rendah, kanak-kanak kurang upaya, dan kanak-kanak yang selalu berdepan dengan sebarang bentuk diskriminasi sosial (seperti kes buli), lebih sukar untuk mengikuti proses pembelajaran. Mereka berisiko untuk tidak menamatkan persekolahan dan tidak dapat meneruskan pembelajaran ke peringkat seterusnya seperti institusi pengajian tinggi. Hal ini menyebabkan mereka sukar untuk mencari pekerjaan atau hanya mampu bekerja dengan pendapatan yang rendah, lantas lebih cenderung untuk mendapat masalah kesihatan seperti penyakit jantung, kencing manis dan kemurungan.

Hubungan dan interaksi seseorang dengan ahli keluarga, rakan, rakan sekerja dan ahli komuniti mempunyai impak yang besar dalam menentukan kesihatan dan kemaslahatan seseorang. Ramai orang berdepan cabaran dan kesukaran yang tidak mereka minta atau dielakkan seperti terpaksa tinggal di kejiranan yang tidak selamat, berdepan dengan diskriminasi, mempunyai konflik dengan orang lain atau mempunyai masalah untuk mendapatkan keperluan asas. Hal ini dikatakan demikian memberikan impak negatif kepada kesihatan dan keselamatan seseorang sepanjang hidupnya. Hubungan dan interaksi yang sihat serta positif di rumah, tempat kerja, dan komuniti dapat mengurangkan kesan negatif terhadap kesihatan.

Walau bagaimanapun, sesetengah golongan yang kurang bernasib baik seperti kanak-kanak dari kekeluargaan yang bermasalah atau keluarga yang terpaksa berdepan dengan diskriminasi sosial (seperti perkauman) akan lebih cenderung untuk tidak mendapat kasih sayang atau sokongan moral yang sepatutnya daripada kalangan ahli keluarga dan masyarakat. Oleh itu, pendekatan yang sepatutnya penting untuk membantu golongan tersebut mendapat sokongan komuniti dan sosial yang diperlukan bagi meningkatkan tahap kesihatan dan kemaslahatan mereka.

Akses kepada sistem dan kemudahan kesihatan yang tersedia, berkualiti dan tidak membebankan dapat menentukan kesihatan dan kemaslahatan seseorang. Sistem kesihatan di Malaysia terdiri daripada sistem penjagaan kesihatan awam dan swasta, yakni rakyat mempunyai pilihan sama ada mendapatkan rawatan kesihatan di sektor awam atau swasta. Kos rawatan yang murah dan mempunyai subsidi kerajaan menjadi pilihan utama golongan berpendapatan rendah dan sederhana untuk mendapatkan rawatan di kesihatan sektor awam, manakala golongan yang mampu dan berpendapatan tinggi lebih cenderung untuk memilih kesihatan sektor swasta.

Namun begitu, faktor seperti masa menunggu yang singkat, kualiti dan mutu servis kesihatan yang lebih baik, serta kemudahan yang canggih di kemudahan swasta mendorong bukan sahaja golongan berpendapatan tinggi, malah juga daripada golongan berpendapatan sederhana dan rendah untuk menggunakan kemudahan tersebut. Kemudahan kesihatan swasta seperti klinik dan farmasi juga adalah lebih banyak dibandingkan dengan kemudahan di pusat perubatan awam, yakni lebih mudah untuk di akses oleh segenap masyarakat tidak kira tempat, masa dan waktu. Walau bagaimanapun, trend sedemikian tidak kondusif dan boleh membebankan golongan berpendapatan rendah, terutamanya melibatkan kewangan kerana mereka terpaksa mengeluarkan wang sendiri untuk mendapatkan servis kesihatan seperti kos membeli ubat-ubatan, konsultasi doktor dan sebagainya.

Akses kepada kemudahan kesihatan juga terhad kepada sesetengah golongan masyarakat di Malaysia, terutamanya bagi individu atau komuniti yang tinggal di kawasan pedalaman, iaitu kedua-dua kemudahan kesihatan awam atau swasta adalah sangat terhad disebabkan oleh faktor geografi, kekurangan pekerja kesihatan dan sebagainya. Masalah akses kepada kesihatan juga dihadapi oleh golongan vulnerable seperti pendatang asing, pelarian, orang kurang upaya, dan golongan berisiko seperti pekerja seks komersial.

Usaha untuk menangani penentu sosial kesihatan dengan sebaik-baiknya adalah wajar untuk meningkatkan tahap kesihatan dan merapatkan jurang ketidaksamaan kesihatan dalam kalangan masyarakat. Antara inisiatif yang boleh diambil adalah seperti berikut:

Namun begitu, tidak dinafikan bahawa usaha untuk menangani isu ketidaksamaan kesihatan melalui penentu sosial kesihatan merupakan isu yang kompleks dan pelbagai cabaran harus ditempuhi. Oleh itu, usaha tersebut memerlukan komitmen dan kerjasama daripada pemegang taruh yang terlibat di dalam dan luar sektor perubatan, seperti kerajaan, pemimpin politik, ahli profesional kesihatan, ahli akademik dan masyarakat umum.

Secara tuntas, sebuah negara akan menjadi negara maju dan membangun apabila rakyatnya hidup dalam persekitaran sihat. Sistem perkhidmatan kesihatan di sebuah negara itu hanya satu daripada pelbagai dimensi yang boleh menentukan tahap kesihatan dan kemaslahatan rakyatnya, yakni faktor lain seperti penentu sosial kesihatan perlu untuk diambil kira.

Dr. Mohamed Fakhri Abu Baharin, Pakar Perubatan Kesihatan Awam dan Pensyarah Kanan Perubatan, Fakulti Perubatan dan Sains Kesihatan, Universiti Sains Islam Malaysia.